Príloha č. 7
NÁVRH NÁRODNÉHO PROGRAMU KVALITY SLOVENSKEJ REPUBLIKY NA ROKY 2004 – 2008 ČLENOV RADY NPK 
MINISTERSTVÁ A ÚSTREDNÉ ORGÁNY ŠTÁTNEJ SPRÁVY:
•	Ministerstvo zahraničných vecí SR
Ministerstvo zahraničných vecí SR (MZV SR) vychádzajúc z úloh štátu pri vytváraní podmienok v politike kvality a z odporúčaní EÚ sa aktívne zapája do projektu zavedenia systému manažérstva kvality samohodnotením podľa modelu „CAF 2002 – Spoločný systém hodnotenia kvality“ ako nástroja na hodnotenie a zvyšovanie kvality v organizáciách štátnej a verejnej správy.
Ďalšie špecifické oblasti zavedenia systému manažérstva kvality vyplývajú taktiež predovšetkým zo zahraničnopolitického smerovania SR a z nevyhnutnosti harmonizácie slovenskej legislatívy s legislatívou EÚ. Základné technické štandardy, certifikácia výrobkov a metrologické definovanie v súlade s pravidlami na európskej úrovni zaručujú štandardizovanú kvalitu tovarov a ich pohyb a zároveň obmedzujú prenikanie neštandardných a nekvalitných výrobkov na vnútorný trh EÚ. Bez úplnej aplikácie legislatívy EÚ odo dňa vstupu SR (aj ostatných kandidátskych krajín) do EÚ, nie je možné plné fungovanie vnútorného trhu. 
MZV SR zodpovedá primárne za zahraničnopolitickú oblasť. Stupeň kompatibility s potrebou stanovenia konkrétnych zámerov a úloh pri tvorbe vnútroštátne zameraného Národného programu kvality SR na roky 2004-2008 by mal byť v tomto kontexte zohľadnený.
Pre MZV SR nevyplývajú v tejto oblasti žiadne konkrétne úlohy. Vykonáva monitorovaciu úlohu a je pripravené, v prípade potreby, poskytnúť svoj vplyv v medzinárodných štruktúrach.
•	Ministerstvo hospodárstva SR
Ministerstvo hospodárstva Slovenskej republiky (MH SR) v intenciách Programového vyhlásenia vlády SR sa zameriava na tvorbu podnikateľského prostredia v tom najširšom slova zmysle, teda vytvára rámec korešpondujúci s predvstupovou stratégiou Slovenskej republiky do Európskej únie. Pôjde o vytvorenie takých legislatívnych podmienok, aby sa vytvorilo zdravé konkurenčné prostredie, transparentnosť podmienok a vzťahov v podnikateľskej sfére. 
Kvalita je jednou zo základných podmienok pre vytvorenie konkurenčnej schopnosti našej výrobnej a obchodnej sféry, ochrany spotrebiteľa. MH SR predkladá za oblasť svojej pôsobnosti návrh téz novej koncepcie Národného programu kvality na roky 2004 – 2008:
1.	Vytváranie kvalitného legislatívneho rámca pre podnikateľské prostredie, ktoré aplikuje v plnom rozsahu požiadavky Európskej únie kladené na produkciu a poskytované služby uplatňujúce sa v konkurenčnom prostredí.
2.	Zvyšovať kvalitu a prístupnosť informácií vyplývajúcich z harmonizácie legislatívy s EÚ pre podnikateľskú sféru v oblasti výstupov dotýkajúcich sa problematiky kvality ako takej.
3.	Propagovať a podporovať programy zavádzania systémov kvality najmä v oblasti malého a stredného podnikania.
4.	Propagovať a podporovať komplexné manažérstvo kvality ako nástroj vytvárania konkurenčnej schopnosti podnikateľských subjektov a zvyšovania ich exportnej výkonnosti.
5.	Legislatívnymi procesmi podnietiť zvyšovanie kvality poskytovaných služieb v obchode a službách.
6.	Propagovať a podporovať rozvoj celoštátnych súťaží zameraných na zvyšovanie kvality produkcie a služieb.
Úlohy:
1.	V rámci Európskeho týždňa kvality a Svetového dňa kvality zúčastňovať sa akcií a aktívne prispievať k realizácii úloh organizovaných ÚNMS SR a SSK.
Z: ÚNMS SR, SSK, MH SR (GRS 100, 200, 300)
T: november r. 2004 –2008
2.	Podieľať sa na spoluorganizovaní na medzinárodnej konferencie o obchode a marketingu - „ INTRACO“ v rokoch 2004 –2008.
Z: Združenie obchodu SR, MH SR (GRS 300)
T: priebežne r. 2004 – 2008
3.	Organizovať celoslovenskú výstavu výrobkov žiakov stredných škôl „Mladý tvorca“, ktorej cieľom je prezentovať úroveň vedomostí a praktických zručností žiakov pripravujúcich sa na povolanie. So zámerom podporovať zvyšovanie kvality výrobkov organizovať v rámci výstavy súťaže „TOP výrobok“ a „Cena za inováciu a technickú tvorivosť“.
Z: MH SR (riad. OÚ)
T: priebežne 2004 – 2008
4.	Priebežne sledovať vývoj indexu spokojnosti zákazníka podľa modelu ECSI v období 2004 – 2008 vo vybraných podnikoch.
Z: MH SR (GRS 300)
T: priebežne r. 2004 – 2008
5.	Pre zvyšovanie povedomia kvality a rozvoj osobnosti pracovníkov firiem v oblasti priemyslu a služieb spolupodieľať sa pri organizovaní:
a) vzdelávacích sympózií pre vrcholový manažment
b) kurzov manažérstva kvality podľa jednotlivých priemyselných odvetví a odvetví služieb v súlade s TQM.
Z: SSK, MH SR (GRS 200)
T: priebežne r. 2004 - 2008
6.	V spolupráci s Národnou agentúrou pre rozvoj malého a stredného podnikania (NARMSP) naďalej pokračovať v realizácii programov zameraných na podporu zavádzania systémov manažérstva kvality v súlade s medzinárodnými normami ISO, BS, QS, VDA a ďalších noriem, ktoré napomáhajú zvyšovaniu konkurencieschopnosti malých a stredných podnikov.
Z: MH SR (GRS100,200), NARMSP
T: priebežne r. 2004 – 2008
7.	S cieľom zvyšovania povedomia kvality organizovať informačné semináre o zavádzaní systémov kvality v službách, a tým zvýšiť ich efektívnosť a progresívnosť.
Z: MH SR (GRS 300, RO 030), NARMSP, MV SR
T: priebežne r. 2004 – 2008
•	Ministerstvo obrany SR
1.	Vytvorenie podmienok na adopciu, prípadne ratifikáciu a následnú implementáciu štandardizačného dohovoru Severoatlantickej aliancie STANAG 4107: Vzájomné uznávanie štátneho zabezpečovania kvality a využívanie spojeneckých publikácií pre oblasť zabezpečovania kvality.
2.	Monitorovanie procesov akreditácie a certifikácie subjektov, usilujúcich sa o dodávateľské, kontrolné a inšpekčné pôsobenie v systéme štátneho zabezpečovania kvality dodávok výrobkov a služieb určených na zabezpečovanie obrany štátu v súlade s požiadavkami príslušných štandardizačných dohovorov.
3.	Zdokonaliť systém metrologického zabezpečovania výzbroje a techniky ako jeden z rozhodujúcich prvkov zabezpečenia kvality v ozbrojených silách .
4.	V oblasti metrológie zabezpečovať pre ozbrojené sily metrologickú nadväznosť na národné a medzinárodné etalóny a poskytovať kalibračné služby v súlade s jej potrebami.
5.	Vytvoriť podmienky na zavedenie systému vypracovania a vydávania slovenských obranných štandardov.
6.	Zabezpečiť zapracovávanie technických normalizačných dokumentov Severoatlantickej aliancie (STANAG, AP) do sústavy obranných štandardov a do interných normatívnych aktov rezortu ministerstva obrany.
7.	Zabezpečovanie kvality dodávok výrobkov a služieb realizovať prostredníctvom zmluvných požiadaviek pri uzatváraní zmlúv v akvizičnom procese.
8.	V spolupráci s Ministerstvom obrany Českej republiky realizovať znenie dohody o dvojstrannej spolupráci vo vzájomnom zabezpečení kvality techniky, materiálu, opráv a služieb pre rezorty ministerstiev obrany Slovenskej a Českej republiky. 
9.	Aktivizovať školenia k zvyšovaniu a udržovaniu odbornej úrovne audítorských tímov, autorizovaných osôb podieľajúcich sa na overovaní kvality výrobkov a služieb určených na zabezpečenie obrany štátu.
10.	Iniciovať osvetovú činnosť v oblasti národného programu kvality v útvaroch, vo veliteľstvách, na vojenských vysokých školách, vo vojskových a mimovojskových opravovniach.
11.	Venovať pozornosť oblasti kvality v učebných osnovách vojenského školstva.
12.	Spôsoby riešenia a dosiahnuté výsledky v oblasti kvality v rezorte ministerstva obrany prezentovať na internetových stránkach Ministerstva obrany Slovenskej republiky a internetových stránkach, ktoré sa zaoberajú Národným programom kvality. Prezentáciu činnosti v oblasti kvality realizovať aj formou príspevkov v odborných časopisoch. 
13.	Kvalitu dodávok výrobkov a služieb určených na zabezpečenie obrany zabezpečovať v spolupráci všetkých zainteresovaných subjektov (vývozca, výrobca, dodávateľ, užívateľ) počas celého životného cyklu.
14.	Kvalitu budúceho výrobku ovplyvňovať už v procese výskumu vývoja zohľadnením požiadaviek na kvalitu a spoľahlivosť v etape spracovávania takticko-technických požiadaviek.
15.	Zúčastňovať sa na seminároch s medzinárodnou účasťou a poznatky z nich realizovať v systéme zabezpečovania kvality v rezorte ministerstva obrany.
16.	Spolupracovať s krajinami NATO v oblasti zabezpečovania a kontroly kvality pri spoločných projektoch modernizácie a výroby.
17.	Organizovať na veliteľstvách druhov vojsk semináre zamerané na kvalitu dodávok techniky, materiálu a služieb.
18.	Aktívne sa podieľať na zmiernení nepriaznivej situácie v súvislosti s prebiehajúcou reorganizáciou Vojenského úradu kvality. Premysleným postupom a zavedením nového systému overovania kvality tovarov a služieb určených na zabezpečenie obrany a overovania kvality pre potreby zahraničných subjektov vytvoriť podmienky na kontinuálne fungovanie systému kvality v podmienkach rezortu ministerstva obrany.
19.	Navrhnúť a realizovať nový systém overovania kvality podľa predchádzajúceho bodu v súlade s ustanoveniami dokumentu „Model 2010“ a „Programovým plánom na jeho realizáciu“.
20.	Aktívne sa podieľať na dokončení legislatívneho procesu „Zákona o obrannej štandardizácii, kodifikácii a štátnom overovaní kvality dodávok výrobkov a služieb určených na zabezpečenie obrany“
21.	Aktívne sa podieľať na rozpracovaní predmetného zákona na podmienky rezortu ministerstva obrany v nadväznosti na rozpracovaní interných normatívnych aktov, ktoré sú definované v paragrafe 20 návrhu zákona.
22.	Podieľať sa na zavedení kodifikačného systému a jeho realizácii v podmienkach rezortu ministerstva obrany. Splnením tejto úlohy vytvoriť podmienky na precizovanie kvality v oblasti zabezpečenia obrany štátu.
23.	Vytvoriť podmienky pre zabezpečenie a koordináciu procesov pri reforme logistických systémov v Ozbrojených silách Slovenskej republiky spojených so zavádzaním kodifikačného systému v súlade s požiadavkami NATO, dokumentmi pre riadenie kodifikačného systému a základnými štandardizačnými dohodami STANAG 3150, STANAG 3151, STANAG 4177 a STANAG 4199.
•	Ministerstvo vnútra SR
Základným cieľom pre napĺňanie  programového vyhlásenia vlády SR bolo rozpracovanie základných úloh rezortu, ktorými sú najmä tieto oblasti :
- vnútorná bezpečnosť,
-personálna práca,
- mimoriadne udalosti,
- ochrana pred požiarmi,
- migračná politika,
- ochrana utajovaných skutočností,
- verejná správa.
K jednotlivým oblastiam :
1.	Prijať zásadné opatrenia v systéme bezpečnosti občanov a štátu s dôrazom na boj s finančnou kriminalitou ( skvalitniť boj s terorizmom  a zločinnosťou) - dobudovať koordinačné  centrum.
2.	Vykonať certifikáciu systému riadenia kvality a akreditácie pracovísk KEÚ.
3.	Skvalitniť technické a personálne vybavenie zabezpečenia ochrany slovensko-ukrajinskej hranice.
4.	Vypracovať novú koncepciu migračnej politiky zohľadňujúcu budúce členstvo v EÚ, zosúladiť vízovú politiku a pobyt cudzincov.
5.	Vytvoriť mechanizmus postupu pri odhaľovaní a potláčaní extrémizmu, týrania  a zneužívania  - zvyšovanie efektívnosti.
6.	Vykonať opatrenia na skvalitnenie odhaľovania, objasňovania a vyšetrovania :
- enviromentálnej kriminality,
- počítačovej kriminality,
- nelegálnych obchodných aktivít.
7.	Prijať systémové a ďalšie opatrenia v polícii, najmä precíznejšej personálnej práce, efektívnejšie využitie kontrolných a inšpekčných mechanizmov.
8.	Zvýšenie dôveryhodnosti polície aktívnou komunikáciou policajtov s občanmi.
9.	Implementovať do nového systému hodnotenia práce v polícii skúsenosti a poznatky modelu kvality používaného v EÚ (Q model)
10.	Zabezpečiť kvalitné vybavenie služieb technickými prostriedkami vysokej kvality účinnosti.
11.	Spracovať novú koncepciu varovania a vyrozumenia osôb pred nebezpečenstvami.
12.	Vytvoriť podmienky pre vybudovanie integrovaného záchranného systému s cieľom zvýšenia schopnosti jeho zložiek na vykonávanie záchranných činností.
Vypracovať analýzu legislatívnych,  finančných a inštitucionálnych podmienok pre dôslednú realizáciu koncepcie vzdelávania vo verejnej správe v záujme zabezpečenia požadovanej kvality výkonu služieb pre fyzické a právnické osoby.
•	Ministerstvo zdravotníctva SR
Zdravotníctvo je rozsiahly a nesmierne dynamický sa vyvíjajúci sektor. Odborné vedomosti a skúsenosti získava lekár, farmaceut, sestra a ostatní zdravotní pracovníci mnohoročným štúdiom, praxou, kontaktmi s kolegami a učiteľmi, účasťou na vedeckých podujatiach i aktívnym vyhľadávaním aktuálnych medicínskych informácií. Cieľom tohto úsilia je čo najúčinnejšia pomoc chorým.
Kvalitu v zdravotníctve podľa osobitnosti charakteru rozdeľujeme do nasledujúcich oblastí:
a)	kvalita v oblasti starostlivosti o ochranu a podporu zdravia
b)	kvalita v oblasti zdravotnej starostlivosti
c)	kvalita v oblasti liekov a zdravotníckych pomôcok
a)	Kvalita v oblasti ochrany a podpory zdravia
Práva a povinnosti fyzických a právnických osôb v oblasti ochrany a podpory zdravia a sústava orgánov na ochranu a podporu zdravia, ich pôsobnosť a právomoc upravuje zákon NR SR č. 272/1994 Z. z. o ochrane zdravia ľudí v znení neskorších predpisov.
Na konferencii ministrov životného prostredia a zdravotníctva bola v roku 1989 vo Frankfurte nad Mohanom prijatá Európska charta, ktorá deklaruje právo na informácie o stave prostredia a všetkých činnostiach, ktoré životné prostredie a zdravie ovplyvňujú. Na druhej konferencii týchto ministrov bol v roku 1994 v Helsinkách prijatý "Európsky akčný plán pre životné prostredie a zdravie", ktorý zabezpečuje udržateľný rozvoj, účinnú prevenciu a kontrolu pôsobenia rizikových faktorov na zdravie. Helsinská konferencia je medzníkom na ceste k dosiahnutiu dlhodobých cieľov "Európskeho plánu zdravia pre všetkých" v oblasti, ktoré sa týkajú optimalizácie vplyvu faktorov životného prostredia na zdravie ľudí.
Vláda SR svojím uznesením č. 55 zo dňa 17. 1. 1997 schválila "Akčný plán pre prostredie a zdravie Slovenskej republiky. Aktivity v tomto pláne sú podľa závažnosti a dostupnosti ich plnenia rozdelené do troch skupín podľa časového horizontu možnosti ich plnenia. Plán obsahuje súbor opatrení, ktoré smerujú k zlepšeniu životného prostredia a zdravotného stavu populácie.
Členské štáty WHO v Európskom regióne (51 krajín) presadzujú spoločný politický rámec rozvoja zdravia. Ich politika je založená na starostlivej analýze zdravotných problémov obyvateľstva v Európskom regióne. Je systematicky sledovaná podľa dohovorených indikátorov a je v pravidelných intervaloch revidovaná, aby bolo zaručené, že odráža zmeny v členských štátoch a najnovšie vedecké poznatky monitorované WHO a ďalšími významnými zdrojmi.
V zdravotnej politike WHO je uvedených 21 cieľov. Tieto ciele boli podkladom pre aktualizáciu Národného programu podpory zdravia.
Zmeny, ku ktorým došlo od prijatia zákona o ochrane a podpore zdravia v roku 1994 vyžadujú jeho úplnú novelizáciu. Táto novela zákona mala by byť pripravená v roku 2004.
b)	Kvalita v oblasti zdravotnej starostlivosti
Vo vyspelých krajinách pacienti očakávajú, že im bude poskytovaná kvalitná zdravotná starostlivosť. Od poskytovateľov zdravotnej starostlivosti tiež očakávajú, že budú schopní predkladať dôkazy o kvalite nimi poskytovanej zdravotnej starostlivosti.
V bežnej zdravotníckej praxi v SR sa pojem kvalita dosiaľ väčšinou vzťahuje k medicínsko-technologickej stránke procesu alebo liečebného postupu. Kvalitná zdravotná starostlivosť však popri týchto hľadísk musí zahrnúť i aspekty psychologické a etické, hľadiská organizačné a ekonomické. Pre zabezpečovanie kvality zdravotnej starostlivosti treba tiež organicky integrovať pohľady zdravotníckych pracovníkov a názory pacientov, manažérov zdravotníckych zariadení i ďalších účastníkov, ktorí sa rôznym spôsobom podieľajú na poskytovaní zdravotnej starostlivosti.
Z týchto dôvodov koncepcia kvality v oblasti zdravotnej starostlivosti sa zameria na:
1.	zavádzanie štandardizácie v zdravotníctve
2.	zavedenie systémových modelov zvyšovania kvality zdravotnej starostlivosti
3.	program akreditácie zdravotníckych zariadení
4.	meranie úspešnosti systému zdravotnej starostlivosti
Program akreditácie zdravotníckych zariadení
Základným nosným programom zabezpečenia kvality v oblasti poskytovania zdravotnej starostlivosti je program akreditácie zdravotníckych zariadení v súlade s akreditačnými princípmi Medzinárodnej spoločnosti pre kvalitu v zdravotníctve (ISQua).
Súčasťou programu akreditácie zdravotníckych zariadení musí byť program zvyšovania kvality a efektivity činnosti diagnostických odborov.
Posudzovanie kvality činnosti musí byť výhradne v kompetencii spôsobilých zdravotníckych pracovníkov a pracovníkov, ktorí ovládajú legislatívu a prevádzku zdravotníckych zariadení, a to pri rešpektovaní medzinárodných požiadaviek ISQua na národný akreditačný orgán v oblasti zdravotnej starostlivosti.
Akreditácia v zdravotníctve si vyžaduje koordináciu dvoch nezávislých akreditačných systémov - akreditácia zdravotnej starostlivosti zdravotníckych zariadení a akreditácia v oblasti posudzovania zhody výrobkov a technických činností, ktorú zabezpečuje SNAS.
Zavádzanie štandardizácie v zdravotníctve
Každá zmysluplná ľudská činnosť je určitým procesom vrátane zdravotníctva. Na rozdiel od výroby v priemysle, kde je mierou procesu "zmätok", pri poskytovaní zdravotnej starostlivosti je to poškodený pacient. Ak je dokázané vo sférach iných služieb, že zavedenie procesu štandardizácie vedie k zvýšeniu efektivity, k zníženiu nákladov a k vyššej miere uspokojenia zákazníka, je pochopiteľný záujem o tento model i zo strany zdravotníckych inštitúcií, či sa jedná o individuálnu lekársku prax, nemocnice alebo iné zdravotnícke zariadenia. Vzhľadom na to, že sa proces štandardizácie dnes nevyhýba žiadnej sfére ľudskej činnosti, nie je možné ho dlhodobo odmietať ani v oblasti zdravotníctva. Bez štandardizácie nie je možné systémovo riešiť vzťahy medzi kvalitou, cenou a dostupnosťou zdravotnej starostlivosti v žiadnom známom súčasnom zdravotníckom systéme.
Štandardizácia je zameraná na obmedzenie nepriaznivých dosahov:
-	nevysvetliteľnej rôznorodosti (variácie) v poskytovaní zdravotnej starostlivosti
-	oneskorené a pomalé zavádzanie efektívnych liečebných a diagnostických postupov
-	unáhleného zavádzania neefektívnych a neoverených liečebných a diagnostických postupov
-	neadekvátne používanie efektívnych liečebných a diagnostických postupov
-	nezodpovedného používania neefektívnych liečebných a diagnostických postupov
Cieľom štandardizácie je:
-	eliminovať zastarané alebo neefektívne technológie (lieky, liečebné postupy, zdravotnícku techniku, informačné technológie používané v zdravotníctve)
-	zaviesť technológie s preukázanou efektivitou
-	zabezpečiť finančnú úhradu efektívnych technológií
-	zabrániť zavádzanie technológií s nepodloženou efektivitou
Vysokú kvalitu v zdravotníctve možno dosiahnuť ovplyvnením myslenia správania všetkých, ktorí sa podieľajú na zdravotnej starostlivosti (poskytovatelia, legislatíva, platitelia, spotrebitelia), a to zabezpečením poskytovania liečebnej starostlivosti postupmi v súlade s aktuálnymi a vierohodnými (vedecky podloženými) medicínskymi zdrojmi poznatkov a praktikovaním EBM medicíny (medicíny založenej na preukázateľnosti).
Zámerom vytvorenia medicínskych štandardov lekárskych, ošetrovateľských a pod. je vytvoriť jednotný spôsob spracovania diagnostických, terapeutických a laboratórnych postupov v súlade s vedecky podloženými faktami súčasnej svetovej medicíny a vzniknutý produkt predložiť k používaniu odbornej zdravotníckej verejnosti.
Meranie úspešnosti systému zdravotnej starostlivosti
Úspešnosťou systému zdravotnej starostlivosti rozumieme zhodu s očakávaným výsledkom starostlivosti pri očakávanej spotrebe zdrojov (hmotných a ľudských). V pojme "úspešnosť" sa skrývajú bežné pojmy, ako je výkonnosť, kvalita a efektivita. Úspešnosť je vyjadrená rôznymi ukazovateľmi - tzv. kľúčovými indikátormi.
Hlavným cieľom systému je vytvorenie štandardizovaného informačného prostredia, ktoré poskytuje informácie o hodnotách dôležitých ukazovateľov, a to v presne vymedzených pojmoch a získaných štandardizovanými metódami merania.
Zavedenie systémových modelov zvyšovania kvality zdravotnej starostlivosti
Vo vyspelých krajinách pacienti a platitelia zdravotnej starostlivosti očakávajú, že v ich podmienkach bude poskytovaná kvalitná zdravotná starostlivosť za dobrú cenu. Od poskytovateľov zdravotnej starostlivosti očakávajú, že budú schopní predkladať dôkazy o kvalite nimi poskytovanej zdravotnej starostlivosti.
Z týchto dôvodov je pre činnosť zdravotníckych zariadení akcentované používanie systémových modelov kontinuálneho zvyšovania kvality a efektivity poskytovanej zdravotnej starostlivosti.
V Slovenskej republike možno použiť nasledujúce medzinárodné systémové modely uplatňované v zdravotníckych organizáciách:
-	Model medzinárodných princípov tvorby národných akreditačných štandardov akreditačnej agendy ALPHA, ktorá je súčasťou Medzinárodnej spoločnosti pre kvalitu v zdravotníctve (ISQua)
-	Model akreditačných štandardov medzinárodnej sekcie (JCIA) Spojené akreditačné komisie (JCAHO) USA
-	Modely excelencie svetových cien za kvalitu
- Cena M. Baldrige (USA)
- Európska cena za kvalitu EFQM (Európa)
-	Modely systémov manažérstva kvality Medzinárodnej organizácie pre kvalitu (ISO)
c)	Kvalita v oblasti liekov a zdravotníckych pomôcok
Vyhláškou ministerstva zdravotníctva č. 135/1952 Ú. v. bol zriadený Státní zdravotní ústav pro kontrolu léčiv v Prahe s oblastním ústavem v Bratislave. Uznesením vlády zo 17. 6. 1964 č. 340 bol z oblastného ústavu vytvorený Štátny ústav kontroly liečiv v Bratislave (ŠUKL), zákonom č. 303/1998 Z. z. – úplné znenie zákona NR SR č. 277/94 Z. z. o zdravotnej starostlivosti bolo jeho vytvorenie potvrdené. ŠUKL vykonáva štátny dozor v oblasti liečiv, ktoré sú používané v humánnej farmácie v SR podľa zákona č. 140/98 Z. z. o liekoch a o zdravotníckych pomôckach.
Činnosť ŠUKL je vykonávaná v medzinárodnom kontexte v nadväznosti na aktivity zahraničných úradov. Mimoriadna dôležitosť je prikladaná harmonizácii regulačných postupov s Európskou úniou.
Štátny dozor nad zdravotníckymi pomôckami vykonávajú tri inštitúcie – ŠUKL, SOI, ÚNMS. ŠUKL vykonáva dozor len v prípade nežiaducich účinkov.
•	Ministerstvo životného prostredia SR

Návrh téz a ich rozpracovanie vychádza z rozhodujúcich oblastí v systéme starostlivosti o životné prostredie vo väzbe na implementáciu nových právnych predpisov v procese zbližovania práva SR s právom EÚ, posilnenie vymožiteľnosti environmentálneho práva a rozvoj dobrovoľných nástrojov environmentálnej politiky. 
Tieto oblasti vyžadujú, aby koncepcia programu kvality zahrnovala:
-	zvýšenie úrovne kvality riadiacich a kontrolných procesov orgánov a organizácií pôsobiacich v rezorte životného prostredia, vrátane autorizovaných a odborne spôsobilých osôb (podľa zákonov pre ochranu zložiek životného prostredia, manažmentu environmentálnych rizík, ochranu prírody, odpadového hospodárstva), 
-	zvýšenie (podpora) starostlivosti o environmentálnu kvalitu výrobkov a ich výroby, 
-	zvýšenie povedomia odbornej i laickej verejnosti o environmentálnom označovaní výrobkov, environmentálnych manažérskych systémoch, o prevencii environmentálnych rizík, o environmentálne vhodných technológiách. 
Environmentálna politika ES stanovuje, okrem iného, že požiadavky na ochranu životného prostredia sa musia stať súčasťou definovania a realizácie ostatných zámerov ES, čo predstavuje stratégiu trvalo udržateľného rozvoja. Integrovaný prístup k zabezpečeniu udržateľnejšej cesty sociálneho a ekonomického rozvoja má zásadný význam nielen pre samotné životné prostredie, ale aj pre dlhodobú úspešnosť vnútorného trhu.
1.	Enviromentalizácia (ozelenenie) verejného obstarávania – rozpracovanie metodických postupov v súlade s procesom v EÚ tak, aby sa v priebehu nasledujúcich troch rokov výrazne posilnilo v kritériách pre verejné obstarávanie uplatňovanie environmentálnych dobrovoľných registrácií, certifikácií a environmentálneho označovania výrobkov. 
2.	Rozpracovanie stratégie integrovanej politiky výrobkov - IPP pre podmienky Slovenska v zmysle materiálov EÚ - (Zelená kniha COM(2001)68, konečná verzia), ktorá obsahuje tri hlavné prvky – cenové mechanizmy, environmentálny spotrebiteľský dopyt, opatrenia v prospech používania výrobkov, ktoré sú priaznivé pre životné prostredie. 
3.	Rozvoj uplatňovania schémy podľa zákona č. 469/2002 Z. z. o environmentálnom označovaní výrobkov, ktorý ustanovuje procesy pre získanie označenia výrobku „Európsky kvet“ ( Nariadenie ES č. 1980/2000 o zrevidovanej schéme udeľovania environmentálnej značky spoločenstva) i získanie národnej značky „Environmentálne vhodný výrobok“ s cieľom podpory konkurencieschopnosti slovenských výrobkov a zvýšenia podielu označených výrobkov na našom trhu. 
3.1.	Vypracovanie pracovného plánu pre rozvoj environmentálneho označovania výrobkov, ktorý bude na obdobie troch rokov obsahovať:
-	otvorený zoznam výrobkových skupín, určujúcich priority pre činnosť rezortu životného prostredia a zainteresovaných subjektov v systéme environmentálneho hodnotenia a označovania výrobkov v SR,
-	rozsah spolupráce Slovenska so schémou udeľovania environmentálnej značky spoločenstva a inými systémami pre udeľovanie environmentálnej značky v členských štátoch,
-	akcie na podporu a propagáciu výrobkov, ktorým bola udelená environmentálna značka a opatrenia na zabezpečenie financovania systému.
Zabezpečenie jeho pravidelného prehodnocovania a aktualizácie za účasti zainteresovaných strán najmä: priemysel, obchod, odborné inštitúcie, verejná správa, mimovládne organizácie.
3.2	Tvorba a implementácia metodík na environmentálne hodnotenie výrobkov v podmienkach autorizovaných alebo akreditovaných osôb (SKTC) v súlade s požiadavkami záväzných predpisov EÚ - rozhodnutí o environmentálnych kritériách jednotlivých výrobkových skupín a smerníc pre udelenie národnej značky.
3.3.	Vypracovanie min. troch nových smerníc pre udelenie práva používať národnú značku a zabezpečenie účasti na tvorbe environmentálnych kritérií výrobkových skupín v rámci schémy EÚ.
3.4.	Podpora rozvoja metódy LCA – hodnotenie životného cyklu výrobkov s cieľom jej využívania v praxi vo väzbe na zvyšovanie environmentálnej kvality výrobkov vrátane uplatňovania princípov ekodesignu a mechanizmov II. a III. Typu environmentálneho označovania v rámci projektov rezortu.
3.5.	V spolupráci s SOPK v rámci domácich a zahraničných aktivít preferovať slovenské výrobky, ktoré majú udelené právo používať značku EVV. V ďalšom období podporovať záujem o získanie značky „Európsky kvet“ podľa kritérií príslušných rozhodnutí EÚ, ktoré budú publikované ako Výnosy MŽP SR po vstupe SR do EÚ.
3.6.	Podpora školiacich seminárov a aktivít (min. 1) na usmerňovanie spotrebiteľského správania smerom k „zelenému konzumerizmu“ v spolupráci s mimovládnymi spotrebiteľskými organizáciami, pôsobiacimi v prostredí aj základných a stredných škôl.
4.	Rozvoj zavádzania environmentálnych manažérskych systémov vo väzbe na ustanovenie zákona o environmentálne orientovanom riadení a audite č. 468/2002 Z. z., ktorým sa do právneho poriadku SR implementuje Nariadenie ES 761/2001 umožňujúce dobrovoľnú účasť organizácií v Schéme spoločenstva pre environmentálne manažérstvo a audit – EMAS.
4.1	Podpora uplatňovania akreditačných postupov pre akreditáciu environmentálnych overovateľov v zmysle zákona o EMAS a zapojenie sa národného akreditačného orgánu do činnosti Fóra akreditačných orgánov EÚ v rámci schémy EMAS.
4.2	Podpora školiacich aktivít pre environmentálnych audítorov a environmentálnych overovateľov pre zabezpečenie vysokej úrovne požiadaviek, kladených na registráciu subjektov v schéme EMAS.
4.3	Podpora činnosti autorizovaného školiaceho pracoviska pre vedúcich interných environmentálnych audítorov.
4.4	Zabezpečenie systému vydávania oprávnení na výkon odbornej prípravy pre činnosti v schéme EMAS. 
5.	V spolupráci so zainteresovanými rezortmi (najmä MO SR, MP SR, MH SR) zabezpečiť podporu projektov pre uplatňovanie environmentálnych manažérskych systémov (EMS - STN EN ISO 14 000, EMAS) vo vybraných sektoroch, pre posilnenie prevencie a znižovanie rizík na životné prostredie, pre zvýšenie konkurencieschopnosti slovenských výrobcov (najmä malých a stredných podnikoch, organizáciách spadajúcich pod smernicu IPPC a zákon o haváriách, organizáciách pôsobiacich v oblasti nakladania s odpadmi) - min. tri projekty ročne, pokračovanie projektu (PRENAME) v podmienkach MO SR. 
6.	Podpora projektov celospoločenského významu s cieľom rozvoja turistiky a zabezpečenia ochrany prírody (aj v rámci napr.: regionálnych projektov) t.j. uplatňovanie environmentálnych manažérskych systémov v chránených územiach prírody a krajiny napr.: národné parky, chránené krajinné oblasti.
7.	Podpora uplatňovaniu systémov manažérstva kvality v organizáciách, ktorých zriaďovateľom je MŽP SR ( odborné pracoviská MŽP SR - SAŽP, SIŽP, Štátna ochrana prírody SR, Správa slovenských jaskýň, Slovenské múzeum ochrany prírody a jaskyniarstva a Zoologická záhrada Bojnice). V priebehu troch rokov zabezpečiť uplatňovanie certifikovaného systému riadenia min. v SHMÚ, SAŽP a jednej ďalšej organizácii.
8.	Zabezpečovanie rozvoja technických nástrojov v systéme starostlivosti o životné prostredie v rámci podporného programu MŽP SR (cca 30 úloh ročne).
Úlohy pre nasledujúce obdobie sledujú napĺňanie Programového vyhlásenia vlády v oblasti pôsobnosti rezortu životného prostredia, riešia najmä súčasné aktuálne požiadavky implementácie environmentálneho práva v oblasti technických noriem, úlohy vyplývajúce z priamej účasti poverených normalizačných pracovísk rezortu na činnosti príslušných technických komisií Európskej komisie pre normalizáciu – CEN, plánu činnosti referenčných laboratórií MŽP SR pre zabezpečenie potrebnej kvality environmentálnych meraní, úlohy na podporu realizácie Národného programu kvality SR, podporu uplatňovania dobrovoľných nástrojov environmentálnej politiky a úlohy vyplývajúce z činnosti Technických normalizačných komisií pri Slovenskom ústave technickej normalizácie – SÚTN.
8.1	Podpora tvorby technických noriem a účasti na činnosti Technických komisií CEN a technických normalizačných komisií pri SÚTN, a to najmä v oblasti: kvality a ochrany vôd – pracovisko vo VÚVH, ochrany ovzdušia a hydrológie – pracoviská SHMÚ, odpadové hospodárstvo, charakterizácia odpadov, environmentálne manažérstvo-pracoviska SAŽP COHEM, geológie a geofaktorov životného prostredia.
8.2	Zabezpečovanie požadovanej kapacity a kvality environmentálnych meraní - podpora projektov na zabezpečovanie vonkajšej kontroly kvality laboratórií v oblasti environmentálnych meraní, pôsobiacich v podmienkach všeobecne záväzných právnych predpisov v oblasti ochrany vôd, ovzdušia, analytiky odpadov.
8.3	Zabezpečovanie činnosti referenčných laboratórií pôsobiacich v rezorte životného prostredia a vytvorenie podmienok na ich akreditáciu pre organizovanie medzilaboratórnych porovnávacích skúšok.
8.4	Podpora projektov na zabezpečovanie metrologických požiadaviek environmentálnych meraní, príprava a certifikácia referenčných materiálov (pre nasledujúce obdobie najmä pre oblasť skúšania odpadov).
8.5	Rozpracovanie metodík na postupy posudzovania zhody obalov v zmysle príslušných európskych technických noriem, ktoré boli prevzaté do sústavy Slovenských technických noriem.
8.6	Podpora zabezpečovania účasti zástupcov SR na činnosti technickej normalizácie v technických komisiách ISO pre oblasť ochrany zložiek a environmentálne manažérstvo a zavádzania noriem ISO do sústavy STN v danej oblasti.
8.7	V oblasti podpory malého a stredného podnikania - MŽP SR bude riešiť zabezpečovanie spoločných podporných projektov, vydávanie publikácií s cieľom uplatňovania schémy environmentálneho označovania výrobkov (zákon č. 469/2002 Z. z.), a environmentálnych manažérskych systémov (zákon č. 468/2002 Z. z.)
8.8	Riešiť spoluprácu SOPK a MŽP SR - v rámci propagačných a školiacich podujatí SOPK s cieľom realizovania informačno-vzdelávacieho procesu za oblasť dobrovoľných nástrojov environmentálnej politiky (environmentálne manažérske systémy, environmentálne označovanie výrobkov, uplatňovanie metodiky hodnotenia životného cyklu výrobkov).
8.9	Zabezpečenie účasti ministerstva na projekte zavedenia systému manažérstva kvality samohodnotením podľa modelu „Spoločný systém hodnotenia kvality – Model CAF 2002“ ako nástoja na hodnotenie kvality v organizáciách štátnej a verejnej správy.
8.10	Zavedenie „Ceny ministra životného prostredia SR – Modrý kryštál“ (pozri kapitola 5)  za výsledky v hodnotení environmentálneho správania sa organizácie v priebehu do dvoch rokov.
•	Ministerstvo pôdohospodárstva SR
Vychádzajúc z úloh štátu pri vytváraní podmienok v politike kvality najmä pre výrobné organizácie s cieľom úspešného pôsobenia v rámci spoločného trhu Európskeho spoločenstva, ako aj z poznatkov a doterajších výsledkov realizácie Národného programu kvality do roku 2003, rozpracovaného na podmienky rezortu, predkladáme za oblasť pôdohospodárstva návrhy nasledovných téz novej koncepcie Národného programu kvality Slovenskej republiky do roku 2008:
1.	Bezpečnosť potravín je vysokou prioritou Slovenskej republiky. Stratégia bezpečnosti potravín je založená na princípoch a zásadách Európskej politiky prezentovanej v Bielej knihe bezpečnosti potravín. Pokrýva legislatívu pre potraviny, veterinárnu legislatívu, fytosanitárnu legislatívu a legislatívu pre krmivá. Voľný pohyb bezpečných a zdravých potravín je základným aspektom vnútorného trhu a významne prispieva k zdraviu a dobrej životnej úrovni občanov a k ich ekonomickým a sociálnym záujmom. Dôležité je zjednocovať koncepcie, zásady a postupy prijaté v členských štátoch – po vstupe i v SR a na úrovni spoločenstva tak, aby sa vytvorila spoločná základňa pre opatrenia týkajúce sa potravín a krmív. To vyžaduje riešenie v určitom časovom úseku prispôsobením príslušnej legislatívy v nadväznosti na Nariadenie č. 178/2002 Európskeho parlamentu a Rady z 28. januára 2002, ktoré ustanovuje všeobecné zásady a požiadavky potravinového práva, zriaďuje Európsky úrad pre bezpečnosť potravín a ktoré ustanovuje postupy v záležitostiach bezpečnosti potravín.
Podľa citovaného nariadenia je potrebné napr.:
•	upraviť zásady a postupy existujúceho zákona o potravinách v termíne najneskôr do 1. 1. 2007, aby sa dosiahla prinajmenšom zhoda s článkami 5 až 10 Nariadenia (všeobecné ciele, analýza rizika, zásada prevencie, ochrana záujmov spotrebiteľa, konzultácie s verejnosťou, informácie pre verejnosť),
•	od 1. januára 2005 uplatňovanie čl. 11 a 12 (potraviny a krmivá dovážané do spoločenstva, potraviny a krmivá vyvážané zo spoločenstva) a čl. 14 až 20 Nariadenia (požiadavky na bezpečnosť potravín, požiadavky na bezpečnosť krmív, uvádzanie na trh, zodpovednosti, vysledovateľnosť, zodpovednosti za potraviny: prevádzkovatelia potravinárskych podnikov, zodpovednosti za krmivá: prevádzkovatelia krmivárskych podnikov). V SR už pri novele zákona č. 152/1995 Z. z. t.j. zákona č. 23/2002 Z. z. o potravinách mnohé vyššie uvádzané zásady resp. povinnosti rozpracovali a uplatňujú sa v praxi (vychádzalo sa z návrhu Nariadenia). Ďalšia realizácia po vstupe do EÚ od r. 2004.
•	koordinovať aktivity a prijímať opatrenia na úseku bezpečnosti potravín už zriadenou Komisiou pre bezpečnosť potravín, ako aj prehlbovať a zvyšovať účinnosť prác implementačných orgánov na úseku bezpečnosti potravín (ŠVaPS SR a ÚKSÚP)
•	a ďalšie postupy a aktivity v súlade s citovaným nariadením a s Bielou knihou pre bezpečnosť potravín.
2.	Realizácia zámerov a cieľov z Národného programu úradnej kontroly potravín v SR. Každoročné koordinovanie programu s MZ SR ; od roku 2004 (po vstupe SR za člena EÚ) po prechodnom období v rokoch 2002 – 2003 zaviesť štatistické vykazovanie výsledkov kontrolnej činnosti a prijatie opatrení pri zistení priestupkov v plnom rozsahu podľa zásad vychádzajúcich zo Smernice EÚ č. 89/397 o úradnej kontrole potravín zakotvených v Národnom programe úradnej kontroly potravín v SR, resp. podľa nových predpisov EÚ po prijatí.
3.	Podporovať malé a stredné podniky pri príprave príručiek správnej hygienickej praxe a pri zavádzaní systémov manažérstva kvality v rámci poradenskej činnosti, ako aj pri certifikačnom procese.
4.	Podporovať projekty celospoločenského významu napr. integrovaného systému manažérstva, a to podľa STN ISO 9000 a STN ISO 14001 a systému HACCP prípadne i systému bezpečnosti a ochrany zdravia pri práci.
5.	Propagovať význam certifikátov vydaných treťou stranou s cieľom zvýšiť a podporiť záujem o certifikáciu systémov HACCP v podnikoch potravinárskeho priemyslu.
6.	Kapitola Politika kvality – Nariadenie Rady (EEC) č. 2982/92 o osvedčeniach špecifického charakteru na poľnohospodárske výroby a potraviny. V predvstupovom období vydať, v nadväznosti na zákon č. 23/2002 Z. z., ktorým sa mení a dopĺňa zákon NR SR č. 152/1995 Z. z. o potravinách, právny predpis, ktorým budú ustanovené podmienky na získanie osvedčenia špecifického charakteru poľnohospodárskych výrobkov a potravín vrátane postupu ich udeľovania, registrácie a kontroly (účinnosť od 1. 1. 2003). Cieľom je propagovať tradičné výrobky, čo má byť prínosom pre vidiecke hospodárstvo, zohľadniť spotrebiteľský dopyt – informovať spotrebiteľov o špecifických vlastnostiach, použití tradičných surovín, pôvode, spôsobe výroby atď., ktorými sa odlišujú od iných podobných výrobkov.
Po prijatí SR za člena EÚ zabezpečiť prostredníctvom MP SR ako zodpovedného úradu SR v tejto oblasti ďalšiu propagáciu a usmerňovanie výrobcov alebo spracovateľov v tejto oblasti, ako aj kontakt s Komisiou a určenie kontrolného orgánu, ktorého funkciou bude preverovať, či poľnohospodárske a potravinárske výrobky s osvedčením špecifického charakteru spĺňajú kritériá stanovené v špecifikáciách.
7.	Priebežne zabezpečovať v pôsobnosti rezortu pre zainteresovaných pracovníkov školenia o novej legislatíve EÚ, medzinárodných normách atď. v záujme zvyšovania ich povedomia kvality.
8.	Pokračovať v organizovaní súťaží o najlepší potravinársky a poľnohospodársky výrobok najmä na medzinárodných výstavách.
9.	Zabezpečovať priebežne harmonizáciu legislatívnych predpisov vo všetkých oblastiach rezortu pôdohospodárstva s novými predpismi EÚ, ktoré sa preberajú zapracovaním do právneho predpisu SR.
10.	Spolupracovať s MZ SR a aktívne sa zúčastňovať riešenia programov, projektov podľa dokumentov už prijatých, resp. prijatých perspektívne, ktoré by mali prispievať k celkovému zlepšeniu zdravotného stavu obyvateľstva.
11.	Podporovať svojimi aktivitami realizáciu cieľov a hlavných aktivít Európskej politiky podpory kvality v Slovenskej republike po prijatí za člena EÚ.
12.	Zamerať sa na vytváranie podmienok – prípravu certifikačného auditu manažérstva kvality vo vytypovaných sekciách (úsekoch) ministerstva, získanie certifikátu ISO 9001:2000.
13.	Jedným z hlavných cieľov stratégie bezpečnosti potravín je zlepšovanie komunikácie s verejnosťou a informovanie spotrebiteľa. Právo spotrebiteľa na informácie o povahe konzumovaných potravín účinne presadzovať v praxi. Implementáciu tohto cieľa zabezpečovať cez oddelenie informačné a pre styk s verejnosťou a spotrebiteľmi na ŠV a PS SR.
14.	Zabezpečovať poradenskú a mediálnu činnosť pre podnikateľov v oblastiach spadajúcich do pôsobnosti rezortu.
15.	Spolupracovať s ÚNMS SR a SSK pri realizácii aktivít vyplývajúcich z programu do roku 2008 najmä v oblasti vzdelávacej, poradenskej, propagácie.
•	Ministerstvo dopravy, pôšt a telekomunikácií SR 
Národný program kvality do roku 2008 bude musieť rešpektovať základnú systémovú zmenu – vstup SR od 1. 5. 2004 do EÚ, ktorá sa musí odraziť tak vo vnútornej štruktúre, definovaní vecných zámerov, ako i formulovaní implementačnej stratégie a definovaní základných cieľov v konkrétnych horizontoch.
V podmienkach MDPT SR predpokladáme vecné zámery rezortu v oblasti kvality orientovať do týchto základných oblastí:
1.	vytvorenie legislatívnych a inštitucionálnych podmienok pre postupné dosiahnutie kompatibilnej úrovne kvality dopravných, poštových, telekomunikačných a informačných služieb s úrovňou v krajinách EÚ,
2.	priamymi a nepriamymi formami podporovať postupné zvyšovanie úrovne kvality prepravných, dopravných, poštových, telekomunikačných a informačných služieb s cieľom postupnej liberalizácie, zvyšovania konkurencie a orientovania poskytovania služieb na zákazníka,
3.	vytváranie vedomia kvality u všetkých pracovníkov zapojených do reťazca poskytovania služieb vhodnými formami vzdelávania, propagácie a motivácie,
4.	vytvárania podmienok pre uplatňovanie systémov manažérstva kvality založených na aplikácií noriem radu 9000 a 14000,
5.	v širšom rozsahu aplikovať systémy TQM od úrovne regulačných orgánov až po poskytovateľov dopravných, poštových, telekomunikačných a informačných služieb, 
6.	definovať podmienky pre uplatňovanie štandardov kvality a ich zahrnutie do zmlúv na úhradu straty výkonov vo verejnom záujme, ktoré sú uzatvárané medzi štátom, resp. regionálnou samosprávou a dopravcami vrátane systému ich hodnotenia,
7.	vytvárať podmienky pre širšie uplatňovanie foriem certifikácie kvality dopravných, poštových, telekomunikačných a informačných služieb a postupne realizovať certifikáciu týchto procesov,
8.	vytvárať legislatívne podmienky pre uplatňovanie výberových kritérií vychádzajúcich z kvalitatívnych ukazovateľov pri udeľovaní licencií na poskytovanie služieb majúcich monopolné postavenie a vytvárať podmienky pre liberalizáciu prístupu pre poskytovanie služieb takéhoto charakteru s cieľom odstraňovania možného monopolu,
9.	štátnu pomoc, poskytovanú v zmysle zákona č. 231/1999 Z. z. o štátnej pomoci, podmieňovať splnením kvalitatívnych ukazovateľov, ktoré sú súčasťou vyhodnocovania zmlúv a podmienok udeľovania štátnej pomoci,
10.	v oblasti regulácie jednotlivých činnosti, ktoré majú charakter prirodzeného monopolu a činnosti regulačných orgánov pôsobiacich v príslušných odvetviach rezortu, postupne vytvárať podmienky pre aplikáciu systémov kvality v celom systéme: regulátor (ministerstvo, regulačný úrad, regionálna, resp. obecná samospráva) - poskytovateľ služby (dopravca, operátor) s cieľom optimálne uspokojovať požiadavky užívateľa služby, resp. spotrebiteľa, alebo cestujúceho za primerané a dostupné ceny,
11.	v oblasti železničnej dopravnej infraštruktúry na vybraných tratiach zaradených do európskej dopravnej siete v koridoroch IV, V a VI zvýšenie rýchlosti na 160 km pre osobnú dopravu, a 120km/hod pre nákladnú dopravu vrátane podmienok pre plnenie medzinárodnej dohody AGTC a programu medzinárodnej spolupráce AGC,
12.	pokračovať v modernizácií vybraných železničných uzlov, staníc a ostatných objektov železničnej infraštruktúry s cieľom rozširovať poskytovanie nových komplexných služieb zákazníkom a vytvoriť tak podmienky pre zvýšenie konkurencieschopnosti železničnej dopravy v národnom i medzinárodnom meradle,
13.	pokračovať vo výstavbe diaľnic a rýchlostných ciest so širším využívaním všetkých dostupných foriem financovania s cieľom urýchliť zapojenie slovenskej cestnej infraštruktúry na európsku cestnú sieť, 
14.	pokračovať v modernizácií ostatnej cestnej siete s cieľom dosiahnuť kvalitné a kapacitné cestné prepojenie jednotlivých regiónov Slovenska s Bratislavou a regionálnych centier medzi sebou a odstraňovanie nevyhovujúcich parametrov cestnej siete,
15.	modernizácia telekomunikačného a informačného systému s prioritným orientovaním na využívanie telematických a inteligentných dopravných systémov,
16.	podporovať intermodálny prístup a v nákladnej doprave rozvíjať kombinované dopravné systémy s dôrazom na dobudovanie siete prekladísk v relácií cesta-železnica, cesta (železnica)-voda,
17.	vytvorenie podmienok pre zvyšovanie výkonnosti a kvality dopravného systému na celoštátnej, regionálnej a miestnej úrovni s dôrazom na rešpektovanie princípov trvalo udržateľného rozvoja a vo väzbe na znižovanie environmentálnej záťaže obyvateľstva vplyvom dopravy,
18.	postupne obnovovať a modernizovať vozidlový park s prihliadnutím na energetické, ekologické, bezpečnostné a informačné tendencie v európskom a celosvetovom prístupe,
19.	podporovať integrované dopravné systémy s cieľom pre rozširovanie kvality verejnej osobnej dopravy v mestách a mestských aglomeráciách a vytvárať podmienky pre utlmenie individuálneho motorizmu najmä v mestskej doprave,
20.	v sektore poštových služieb podporovať ich rozvoj tak, aby boli vytvorené predpoklady na začlenenie do európskeho trhu poštových služieb splnením Smernice EÚ č. 97/67 EC,
21.	postupne zvyšovať úroveň, rozsah a kvalitu poskytovania univerzálnej poštovej služby občanom, právnickým a fyzickým osobám, rovnocennú úrovni v EÚ,
22.	postupne liberalizovať sektor poštových služieb, optimalizovať rozsah univerzálnej služby a vytvoriť podmienky pre konkurenčné prostredie v tomto sektore,
23.	v sektore telekomunikácií a budovania informačnej spoločnosti zamerať legislatívne, regulačné a inštitucionálne prístupy k urýchlenej liberalizácie telekomunikačných služieb a vytvorenia konkurenčného prostredia vo všetkých segmentoch podporujúcich rozvoj informačnej spoločnosti,
24.	vytvorenie regulačného prostredia (legislatíva, štandardy, normy), ktoré zabezpečí rovnosť šancí pre podnikateľské a verejnoprávne subjekty a rovnosť prístupu k výhodám informačnej spoločnosti pre všetkých občanov, fyzické a právnické osoby,
25.	systematická podpora oblasti, ktoré vytvárajú systémové predpoklady pre rozvoj informačnej spoločnosti s dôrazom na digitálne vzdelávanie všetkých občanov a rozvoj stimulov pre podnikateľské investície, rozvoj informačno-komunikačného a znalostného priemyslu, 
26.	vytvárať podmienky pre vyžitie inovačného potenciálu informačných a komunikačných technológií v SR tak, aby SR bola schopná obstáť v konkurencii na rozvoj v globálnej znalostnej a digitálnej ekonomike s cieľom skvalitnenia života občanov SR.
Vecný a časový harmonogram pre dosiahnutie cieľov jednotlivých naznačených úloh bude závisieť od prijatej stratégie postupu Slovenska po dosiahnutí členstva v EÚ k 1. 5. 2004. Predpokladáme, že jednotlivé úlohy sa budú realizovať vo všetkých troch horizontoch – krátkodobom zhruba do dvoch rokov – t.j. do roku 2005, strednodobom do 5 až 7 rokov – t.j. do roku 2008, resp. 2010 a dlhodobom po roku 2015.
V krátkodobom horizonte predpokladáme realizovať úlohy spojené s vytvorením legislatívnych a inštitucionálnych predpokladov, v strednodobom horizonte predpokladáme realizovať úlohy spojené s liberalizáciou a reálnym vytvorením konkurenčného prostredia a v dlhodobom horizonte predpokladáme splnenie úloh kapitálovo a finančne náročných spojených predovšetkým s budovaním dopravnej infraštruktúry a modernizácie technickej základne dopravy, ktoré sa postupne a priebežne realizujú už v tomto období.
Vzhľadom na súčasný proces transformácie sektora dopravy, pripravovanej, resp. započatej transformácie pošty a takmer ukončenej transformácie telekomunikačného sektora, predložené návrhy neodrážajú aktivity súkromného sektora v tejto oblasti, ktorý už v SR pôsobí. Je veľký predpoklad, že po vytvorení všetkých nevyhnutných legislatívnych opatreniach smerovaných na liberalizácií a vytvorenie konkurenčného prostredia a vymedzení regulačných úloh štátu aktivita domáceho, a po vstupe SR do EÚ, aj zahraničného súkromného sektora urýchli všetky naznačené smery a aktivity pri podpore rozvoja dopravných, poštových, telekomunikačných a informačných služieb v SR a ich priblíženie štandardom EÚ.
•	Ministerstvo výstavby a regionálneho rozvoja SR
Stavebníctvo - kvalita v stavebníctve v európskom kontexte
Európska komisia v roku 1997 prijala dokument o konkurenčnej schopnosti európskeho stavebníctva“. V ňom boli stanovené štyri strategické ciele:
prvý:		zlepšenie kvality v stavebníctve
druhý:		zlepšenie regulárneho prostredia
tretí:		zlepšenie vzdelávania a školení
štvrtý:		zmena orientácie a posilnenie výskumu a vývoja.
V oblasti kvality boli podporné akcie špecifikované nasledovne:
•	podporovať využívanie postupov a noriem pre posudzovanie kvality, totálny manažment kvality TQM zahrnujúci aj problematiku životného prostredia a možnosti školení, vhodných pre malé a stredné podnikanie,
•	zavádzať kritériá pre náklady na životnosť, tvorbu noriem a štandardov pre trvanlivosť a jej ohodnotenie s cieľom umožniť presnejšie plánovanie údržby objektov a nákladov na údržbu. Toto bude využiteľné v procedúrach verejného obstarávania,
•	vykonávať trvalé posudzovanie kritérií kvality v celom procese výstavby a stavebného inžinierstva s cieľom uspokojovania klientov a spoločnosti,
•	zlepšovať kvalitu a detailnejšie spracúvanie technických špecifikácií a projektov, čo bude viesť k zníženiu počtu zmien v projektoch v priebehu vlastnej stavby,
•	zavádzať vytvorenie informačnej siete na zvyšovanie kvality prostredníctvom ľahšieho prístupu k informáciám v oblastiach manažmentu kvality, certifikácie, ponukových podmienok a procedúr,
•	zabezpečiť, že zohľadnenie kvality a kvalitných výkonov v kvalifikačných normách, nárast školiacich možností na zvyšovanie kompetentnosti zohrávajú ústrednú rolu v európskych aktivitách a iniciatívach zameraných na tvorbu a uznávanie (akreditáciu) úrovne schopností a zručností.
Agenda 21 – trvalo udržateľný rozvoj: zabezpečiť rozvoj, ktorý uspokojuje potreby súčasnosti bez toho, aby obmedzoval možnosti budúcich generácií uspokojovať ich vlastné potreby.
Trvalo udržateľný rozvoj vo výstavbe a stavebníctve:
•	ekologická kvalita výstavby
•	ekologická kvalita stavebných výrobkov
•	hodnotenie stavebných prác environmentálnymi metódami
•	znižovanie množstva použitého materiálu a energie pri výrobe stavebných výrobkov (produkcii)
•	zlepšovať metódy opráv a recyklácie
•	obmedzovať využívanie nerastných surovín a presadzovať obnoviteľné alebo recyklované materiály
•	rozvíjať hospodárenie s vodou na ľudskú spotrebu
•	hospodárenie s odpadom
•	zlepšiť kvalitu vnútorného prostredia
•	v riadení – manažérstvo kvality.
Stavebný priemysel je životne dôležitý – vytvára vystavané prostredie, objekty a infraštruktúru, ktoré určujú mieru našej slobody a flexibility na ďalších 100 rokov po výstavbe.
Trvalo udržateľná výstavba predstavuje tvorbu zdravého vystavaného prostredia a zodpovedné hospodárenie s ním, založenú na zásadách efektívneho využívania zdrojov a na ekologických princípoch:
-	predĺžená životnosť,
-	využitie miestnych zdrojov,
-	stavebný proces
-	šetrenie vodou,
-	využívanie vedľajších produktov,
-	šetrenie prírodných zdrojov,
-	recyklácia stavebných materiálov,
-	zavedenie systému garancie kvality a systémov environmentálneho manažmentu,
-	zvýšenie efektivity vyžívania energie a rozsiahle využívanie obnoviteľných zdrojov energie,
-	vytvorenie metodiky hodnotenia životného cyklu budovy na životné prostredie,
-	predĺženie životnosti budovy s cieľom zabrániť rýchlej spotrebe zdrojov.
Výzva pre vlády - iniciovať vo všetkých krajinách, aby sa:
-	stavebníctvo podporovalo miestne dostupné, vhodné, cenovo prístupné, bezpečné, účinné a ekologicky neškodné stavebné metódy a technológie,
-	sa poskytla podpora energeticky šetrným metódam, ktoré chránia ľudské zdravie,
-	sa získavali, využívali a presadzovali udržateľné stavebné materiály a výroba udržateľných materiálov.
Aktivity na podporu Národného programu kvality v stavebníctve
a)	Národná vedecko-technická konferencia „Kvalita v stavebníctve“ – Gestor: MVRR SR, Odborný garant: SF TU Košice, rok 2004 a každé dva roky
b)	Medzinárodná vedecká konferencia „Quality and Reliability in Building Industry“ – Gestor: MVRR SR, Odborný garant: SF TU Košice, rok 2003 a každé dva roky
c)	Prestížne súťaže na podporu kvality v stavebníctve: Súťaž Stavba roka, Súťaž na podporu progresívneho, cenovo dostupného bývania
d)	Podpora veľtrhov a výstav v oblasti stavebníctva so zameraním na nové technológie, konštrukcie, materiály a kvalitu – Gestor: MVRR SR
e)	Podpora a súčinnosť pri zabezpečení presadzovania harmonizácie predpisov a technických noriem z hľadiska odstraňovania technických prekážok obchodu – Gestor: MVRR SR
f)	Uplatňovanie štátnej expertízy stavebných zámerov a výkonu štátneho dozoru nad verejnými prácami podľa zákona č. 254/1998 Z. z. o verejných prácach – Gestor: MVRR SR
g)	Uplatňovanie štátneho dohľadu nad preukazovaním zhody a technickým osvedčovaním stavebných výrobkov podľa zákona č. 90/1998 Z. z. o stavebných výrobkoch v znení neskorších predpisov – Gestor: MVRR SR 
h)	Príprava zavedenia modelu samohodnotenia (model CAF) do podmienok MVRR SR.
•	Úrad pre verejné obstarávanie
Vstup Slovenskej republiky do Európskej únie si vyžaduje prispôsobiť pravidlá verejného obstarávania smerniciam EÚ. Úrad pre verejné obstarávanie v tejto súvislosti pripravil návrh nového zákona o verejnom obstarávaní a o zmene zákona č. 575/2001 Z. z. o organizácii činnosti vlády a organizácií ústrednej štátnej správy v znení neskorších predpisov (ďalej len „nový zákon o verejnom obstarávaní“). Účelom nového zákona o verejnom obstarávaní je okrem dosiahnutia úplnej aproximácie práva v oblasti verejného obstarávania s právom Európskej únie a uplatňovania národných pravidiel pri projektoch financovaných zo štrukturálnych fondov a kohézneho fondu dosiahnutie vyššej kvality v procese verejného obstarávania. Z týchto dôvodov: 
•	nový zákon o verejnom obstarávaní navrhuje podrobnejšie pravidlá pre opis predmetu obstarávania, založené na technických špecifikáciách. (Pod technickými špecifikáciami sa rozumejú technické požiadavky obsiahnuté predovšetkým v súťažných podkladoch, ktorými sa určujú charakteristické vlastnosti prác, tovarov alebo služieb, ktoré umožňujú, aby práce, tovary alebo služby boli opísané tak, aby spĺňali účel stanovený obstarávateľom. Tieto technické požiadavky môžu zahŕňať úroveň kvality, úžitkové vlastnosti, bezpečnosť alebo rozmery vrátane požiadaviek, ktoré sa vzťahujú na tovary alebo služby z hľadiska zabezpečenia kvality, terminológie, značiek, skúšok a skúšobných metód, balenia, označovania alebo vybavenia štítkom. V prípade zmlúv na zhotovenie prác môžu byť v technických špecifikáciách zahrnuté aj pravidlá pre projektovanie a pre určenie ceny, skúšobné, kontrolné podmienky a podmienky prevzatia prác, ako aj metódy a techniky výstavby a všetky ostatné technické podmienky, ktoré obstarávateľ môže stanoviť na základe všeobecne záväzných právnych predpisov alebo technických noriem a ktoré súvisia s ukončením prác a materiálmi alebo časťami, ktoré tieto práce zahŕňajú.),
•	v prípade nadlimitných metód verejného obstarávania nový zákon o verejnom obstarávaní ustanovuje pre obstarávateľov povinnosť vypracovať technické špecifikácie podľa všeobecne záväzných právnych predpisov, pokiaľ sú tieto v súlade s právom Európskych spoločenstiev a s odkazom na 
a)	slovenské technické normy, alebo zahraničné normy, ktorými sa prevzali európske normy alebo 
b)	spoločné technické špecifikácie alebo 
c)	európske technické osvedčenia.
•	úrad bude tiež plniť úlohy spojené s prípravou obstarávateľov na uplatňovanie zákona o verejnom obstarávaní. Tieto úlohy úradu budú zamerané v prvom rade:
a)	na vypracovanie praktického manuálu na správne uplatňovanie metód a postupov verejného obstarávania podľa zákona o verejnom obstarávaní, 
b)	na vypracovanie vzorových materiálov používaných v procese verejného obstarávania, 
c)	na školenie odborne spôsobilých osôb na verejné obstarávanie a vybraných zamestnancov implementačných agentúr zamerané na správne uplatňovanie zákona o verejnom obstarávaní,
d)	na uplatňovanie zásad projektového riadenia vo verejnom obstarávaní. 
Úrad pre verejné obstarávanie mieni využiť poznatky z aplikácie modelu CAF ako špecializovaného pre podmienky štátnej správy a aplikovať ho na podmienky úradu. 
•	Štatistický úrad Slovenskej republiky
Štatistický úrad Slovenskej republiky (ŠÚ SR) predpokladá v období rokov 2004-2004 intenzívne aktivity v realizácii projektu systému manažérstva kvality podľa normy STN ISO 9001:200. Po úspešnej certifikácii na dvoch pilotných pracoviskách bude realizácia projektu môcť na základe využitia získaných skúseností zrýchleným tempom pokračovať na zostávajúcich siedmich krajských správach, menovite v Bratislave, Trnave, Trenčíne, Banskej Bystrici, Žiline, Košiciach a v Prešove.
ŠÚ SR chce využiť aj poznatky a aplikácie modelu CAF ako špecializovaného modelu pre podmienky štátnej správy a počíta s aplikáciou modelu výnimočnosti EFQM.
ŠÚ SR bude vyvíjať aktivity aj k ostatným ústredným orgánom štátnej správy a bude ich smerovať na výmenu, resp. odovzdávanie svojich skúseností. Považuje za veľmi dôležité a výhodné aj pokračovanie vo výmene medzinárodných skúseností v tejto oblasti, bude pokračovať v už skôr započatej spolupráci so Spolkovým štatistickým úradom vo Wiesbadene a nadviaže s týmto cieľom kontakty aj s ďalšími štatistickými úradmi členských krajín EÚ. 
•	Úrad pre normalizáciu, metrológiu a skúšobníctvo SR
Úrad pre normalizáciu, metrológiu a skúšobníctvo SR ako ústredný orgán štátnej správy zodpovedný za štátnu politiku kvality si stanovil nasledujúce priority v jednotlivých oblastiach:
I.	Metrológia:
a)	trvalé udržanie metrologickej a vedecko-technickej úrovne Slovenského metrologického ústavu ako národnej metrologickej inštitúcie a optimalizácia sústavy národných etalónov, ktoré predstavujú základ správnosti a jednotnosti merania a medzinárodnej porovnateľnosti meraní na Slovensku,
b)	pokrytie požiadaviek na metrologické zabezpečenie v oblastiach transferu surovín, energie, tovarov, v oblasti životného prostredia a zdravotníctva;
c)	budovanie systémov kvality a širšie uplatňovanie požiadavky akreditácie pri autorizácii metrologických pracovísk podľa zákona č. 142/2000 Z. z. o metrológii.
II.	Skúšobníctvo:
Požadovať, aby osoby poverené na činnosť podľa zákona č. 264/1999 Z. z. mali certifikát na systém manažérstva kvality, ako jednu z našich požiadaviek na notifikovaný orgán.
III.	Technická normalizácia:
•	zabezpečenie plnenia povinností riadneho člena európskych normalizačných organizácií CEN a CENELEC a medzinárodných normalizačných organizácií ISO a IEC so zameraním na aktívnu účasť odborníkov zo Slovenskej republiky na práci technických komisií (TC) uvedených organizácií v prospech hospodárskej sféry SR;
•	venovanie maximálnej pozornosti zastúpeniu SR v ISO/TC 176 Manažérstvo kvality a zabezpečovanie kvality a v ISO/TC 207 Environmentálne manažérstvo;
•	prednostné zabezpečovanie operatívneho preberania a vydávania medzinárodných a európskych noriem z oblasti systémov manažérstva kvality a environmentálneho manažérstva, aby boli k dispozícii slovenskej podnikateľskej sfére na rýchle prispôsobenie sa partnerom na európskom trhu v tejto oblasti.
IV.	Európska integrácia:
a)	regulovaná sféra (pozri tabuľka). Okrem väčšiny smerníc Nového prístupu sem patrí HACCP, dobrá výrobná, dobra laboratórna, dobra klinická, dobra veľkodistribučná prax,
b)	všeobecná bezpečnosť výrobkov a dobrovoľná zhoda značky s normou, dobrovoľné environmentálne značenie, systémy komerčné dohodnutých špecifikácií (reťazce, certifikát regionálnej osobitnosti, kvalita gastronomických a ubytovacích služieb,
c)	kvalita ako jeden z cieľov podporných predvstupových a štrukturálnych fondov, slovenská ponuka infraštruktúry kvality,
d)	kvalita statnej správy,
Smernice Nového prístupu, v ktorých sa vyskytuje niektorý z modulov posudzovania zhody obsahujúci systém manažérstva kvality:
NÁZOV SMERNICE NOVÉHO PRÍSTUPU (SNP)	ČÍSLO SNP	ČÍSLO SLOVENSKÉHO PREDPISU**	
Plynové spotrebiče	90/396/EEC (93/68/EEC)	NV 393/1999 NV 148/2002 NV 302/2002	
Váhy s neautomatickou činnosťou	90/384/EEC (93/68/EEC)	NV 399/1999 NV 150/2002	
Stupeň účinnosti teplovodných vykurovacích kotlov s kvapalnými alebo plynnými palivami	92/42/EEC (93/68/EEC)	NV 433/2000 NV 293/2002	
Osobné ochranné prostriedky	89/686/EEC (93/68/EEC, 93/95/EEC, 96/58/EC)	NV 29/2001 NV 323/2002	
Zariadenia a ochranné systémy určené pre použitie v prostrediach s nebezpečenstvom výbuchu (ATEX)	94/9/EC	NV 117/2001 NV 296/2002	
Výbušniny pre civilné účely	93/15/EEC	NV 179/2001 NV 294/2002	
Rekreačné plavidlá	94/25/EC	NV 180/2001	
Námorné vybavenie	96/98/EC	NV 243/2001 NV 307/2002	
Rádiové zariadenia a koncové telekomunikačné zariadenia	99/5/EC	NV 433/2001	
Diagnostické zdravotnícke pomôcky „in vitro“	98/79/EC	NV 569/2001	
Aktívne implantovateľné zdravotnícke pomôcky	90/385/EEC (93/42/EEC, 93/68/EEC)	NV 570/2001	
Výťahy	95/16/EC	NV 571/2001	
Zdravotnícke pomôcky	93/42/EEC (98/79/EC, 2000/70/EC)	NV 572/2001	
Lanové dráhy pre prepravu osôb	2000/9/EC	NV 183/2002	
Tlakové zariadenia	97/23/EC	NV 576/2002	
Prepravné tlakové zariadenia	99/36/EC	NV 176/2003	
Emisie hluku zo zariadení používaných vo vonkajších priestoroch	2000/14/EC	NV 222/2002	
Ostatné predpisy z regulovanej sféry
	PREDPIS EÚ	PRÍSLUŠNÉ SLOVENSKÉ PREDPISY	
HACCP	Smernica č. 93/43/EHS o hygiene potravín	- Zákon č. 152/1995 o potravinách
- novela zákona č. 152/1995 o potravinách
- Potravinový kódex, časť II, kapitola 1 a 8	
Dobrá laboratórna prax	Smernica 87/18/EHS v znení smernice 99/11/ES
Smernica 88/320/EHS v znení smernice 99/12/ES	- Zákon č. 163/2001 Z. z. o chemických látkach a prípravkoch,
- Vyhláška Ministerstva hospodárstva SR č. 65/2002 Z. z. o postupe pri overovaní zásad správnej laboratórnej praxe a ich dodržiavanie, podrobnosti o vydávaní a zrušení osvedčenia správnej laboratórnej praxe a postup kontroly dodržiavania zásad správnej laboratórnej praxe	
Dobrá klinická prax	Smernica č. 2001/20/ES o zavedení správnej klinickej praxe pri klinickom skúšaní liekov na humánne použitie	- novela zákona č. 140/1998 o liekoch a zdravotníckych pomôckach
- návrh vyhlášky o klinickom skúšaní liekov a správnej klinickej praxi pre lieky (predpokladaná účinnosť január 2004)	
	Smernica č. 81/852/EEC analytických, farmako-toxikologických and klinických štandardoch/normách a protokoloch týkajúcich sa skúšania veterinárnych liekov	- zákon č. 140/1998 o liekoch a zdravotníckych pomôckach
- zákon č. 488/2002 o veterinárnej starostlivosti
- návrh vyhlášky o klinickom skúšaní veterinárnych liekov a správnej klinickej praxi	
Dobrá veľkodistribučná prax	Smernica 92/25/EHS	- zákon č. 140/1998 o liekoch a zdravotníckych pomôckach – vyhláška č. 274/1998 o požiadavkách na správnu výrobnú prax a správnu veľkodistribučnú prax	
Dobrá výrobná prax	Smernica č. 91/356/EHS o správnej výrobnej praxi pre humánne lieky	- zákon č. 140/1998 o liekoch a zdravotníckych pomôckach – vyhláška č. 274/1998 o požiadavkách na správnu výrobnú prax a správnu veľkodistribučnú prax	
	Smernica č. 91/412/EHS o správnej výrobnej praxi pre veterinárne lieky	- zákon č. 140/1998 o liekoch a zdravotníckych pomôckach
- zákon č. 488/2002 o veterinárnej starostlivosti
- vyhláška č. 274/1998 o požiadavkách na správnu výrobnú prax a správnu veľkodistribučnú prax	
V.	Ekonomika a správa:
•	vypracovanie Smernice obehu účtovných dokladov ÚNMS SR.
VI.	Kvalita:
1.	Zvyšovanie konkurenčnej schopnosti podnikateľských subjektov vo všetkých oblastiach národného hospodárstva po vstupe SR do EÚ prostredníctvom:
a)	vzdelávacích podujatí – školení, seminárov, konferencií,
b)	súťaží kvality na všetkých úrovniach
2.	Zvyšovanie povedomia kvality medzi odbornou a širokou verejnosťou prostredníctvom:
a)	aktivít Rady NPK,
a)	neformálnych stretnutí s novinármi,
b)	formálnych tlačových konferencií,
c)	publikovania pravidelnej mesačnej prílohe v niektorých z novín,
d)	podpora rozvoja Národného informačného systému kvality,
e)	propagácie a podpory existujúcich súťaží a zavádzania nových,
3.	Motivácia podnikateľských subjektov k zavádzaniu modelov kvality s cieľom optimalizácie procesov, hodnotenie výkonnosti organizácií a odhaľovania silných a slabých stránok v spolupráci so Slovenskou spoločnosťou pre kvalitu prostredníctvom:
a)	aktivít Rady Národného programu kvality SR,
b)	aktivít Prezídia Rady Národného programu kvality SR,
c)	vzdelávacích podujatí,
d)	ukážkami Best Practice.
4.	Motivácia podnikateľských subjektov k zavádzaniu environmentálnych manažérskych systémov (EMS).
5.	Motivácia podnikateľských subjektov k zavádzaniu integrovaných manažérskych systémov a ich certifikácií.
6.	Motivácia orgánov verejnej a štátnej správy k zavádzaniu modelov kvality (model CAF, model výnimočnosti EFQM) s cieľom optimalizácie procesov, hodnotenie výkonnosti organizácií a odhaľovania silných a slabých stránok prostredníctvom:
a)	vlastného príkladu zavádzania systému manažérstva kvality na ÚNMS SR a jemu podriadených organizáciách,
b)	aplikáciou samohodnotenia podľa modelu CAF na ÚNMS SR a aktívnou účasťou na benchmarkingu v danej oblasti.
7.	Podporovať celoštátne prestížne súťaže zamerané na zvyšovanie kvality prostredníctvom:
a)	súťaže Národná cena SR za kvalitu vo všetkých kategóriách 
b)	súťaže 10 Top manažérov kvality pre daný rok, 
c)	súťaže o kvalite pre žiakov a študentov základných a stredných škôl.
8.	Podporovať vzdelávacie aktivity v oblasti kvality na všetkých úrovniach prostredníctvom spolupráce s SSK pri organizovaní a preberaní záštity nad:
a)	odbornými seminármi,
b)	školeniami
c)	a ostatnými odbornými podujatiami.
9.	Organizovať v spolupráci s SSK Svetový deň kvality počas Európskeho týždňa kvality.
•	Úrad jadrového dozoru SR
Úrad jadrového dozoru SR je ústredným orgánom štátnej správy v oblasti jadrovej bezpečnosti jadrových zariadení. Jadrová bezpečnosť jadrových zariadení je podmienená aj kvalitou jadrových zariadení a všetkých zariadení, systémov a komponentov. Vzhľadom na túto pôsobnosť je dôležité, aby ÚJD SR zabezpečil primeranú kvalitu:
1)	dozorných činností, ako je vykonávanie inšpekcií, posudzovanie bezpečnostnej dokumentácie a vynucovanie potrebných opatrení na zabezpečenie jadrovej bezpečnosti
2)	návrhov všeobecne záväzných právnych predpisov a ich noviel v súlade s predpismi EÚ a medzinárodnou praxou
S cieľom zabezpečenia uvedených priorít ÚJD SR:
-	v roku 2004 vykoná samohodnotenie zavedeného vnútorného systému manažérstva kvality metodikou CAF
-	vypracuje návrhy a predloží NR SR v roku 2004 novelu zákona č. 130/1998 Z. z. o mierovom využívaní jadrovej energie tak, aby bol tento zákon plne v súlade so smernicami EÚ, odporúčaniami MAAE a dobrou medzinárodnou praxou v oblasti dozoru nad jadrovou bezpečnosťou
-	na základe novely zákona č. 130/1998 Z. z. pripraví a vydá v roku 2004 novelu právnej úpravy ÚJD SR v oblasti systémov kvality (vyhláška č. 317/2002 Z. z.) s cieľom:
•	priblíženia legislatívy v oblasti zabezpečovania kvality jadrových zariadení technickým normám STN EN radu 9000, a to najmä STN EN ISO 9001:2001,
•	zosúladenia dozoru v oblasti zabezpečovania kvality jadrových zariadení s dobrou medzinárodnou praxou.
V rokoch 2004-2008 bude ÚJD SR spolupracovať s MAAE na príprave nových požiadaviek agentúry v oblasti zabezpečovania kvality jadrových zariadení s cieľom ich priblíženia k ISO 9001:2000.
NEVLÁDNE ORGANIZÁCIE:
•	Slovenská spoločnosť pre kvalitu a jej pracovné skupiny

Aktivity NPK SR budú realizované prostredníctvom ročných vykonávacích plánov NPK SR. Ročný vykonávací plán NPK SR bude formulovaný a odsúhlasovaný členmi Rady NPK SR. Tento plán bude prezentovaný prostredníctvom SSK v časopise KVALITA, zverejnený na NISK (www.nisk.sk) a v iných dostupných médiách.
SSK a jej pracovné skupiny sa budú podieľať na realizácii jednotlivých aktivít v súlade s ročnými vykonávacími plánmi NPK SR v závislosti od požiadaviek rezortov a na dostupnosti zdrojov (ľudských, finančných) v úzkej spolupráci s koordinátorom štátnej politiky kvality SR:
Hlavné aktivity SSK v roku 2004-2008:
1.	príprava a zabezpečenie projektov a programov pre schválené priority a výstupy NPK SR;
2.	príprava a realizácia konferencií, odborných seminárov a sprievodných akcií (výstav, prezentácií a pod.);
3.	príprava, zabezpečenie a vyhodnotenie súťaží;
4.	príprava a tvorba štúdií, analýz, dokumentácie a iných výstupov na podporu NPK SR;
5.	zvyšovanie povedomia ku kvalite prostredníctvom médií; 
6.	propagácia moderných manažérskych prístupov a modelov kvality; 
7.	koordinácia činnosti pracovných skupín SSK v súlade s cieľmi NPK SR;
•	Pracovná skupina SSK pre zdravotníctvo
1) Po dohode s MZ SR legislatívne zakotviť povinnosť každému zdravotníckemu zariadeniu realizovať do konca roku 2006 systém manažérstva kvality cieľovo orientovaný na neustále zlepšovanie kvality zdravia ľudí v pôsobnosti ZZ. Výkony zdravotníckych zariadení, bez systému manažérstva kvality od 1. 1. 2007 (2008) hodnotiť o 30 až 50 % nižšie, ako u toho istého typu ZZ s realizovaným a uplatňovaným QMS.
Poznámky - zdôvodnenie:
-	Bez kvality zdravia ľudí, nie je možné dosiahnuť globálne oživenie ekonomiky SR, ani zlepšovať kvalitu života ľudí. Nielen vo vyspelých krajinách EU, ale aj v Maďarsku, Litve, ... a ďalších krajinách Európy je kvalita zdravotnej starostlivosti priamo uložená zákonom.
-	Prostriedkom pre dosiahnutie a neustále zlepšovanie kvality zdravotnej starostlivosti a kvality zdravia, ako jej kľúčového výsledku, je systém manažérstva kvality podľa ISO 9000:2000 a modelov vytvorených na základe filozofie TQM (ako sú modely EFQM, CAF, Six Sigma a pod.).
-	Dôsledná realizácia systému manažérstva kvality v zdravotníckych zariadeniach (ZZ) trvá od 2 do 4 rokov(podľa typu ZZ) – v súlade s tým je navrhnutý termín od 1. 1. 2007.
2) Súbežne s budovaním systémov manažérstva kvality v zdravotníckych zariadeniach dohodnúť jednoznačnú definíciu kvality zdravia človeka a riešiť v medzinárodnej spolupráci s ČR a vybranými štátmi EU identifikátory kvality zdravia, ktorých dosiahnutie bude kritériom zhody pre procesy zdravotnej starostlivosti v jednotlivých typoch zdravotníckych zariadení. Zároveň budú jedným z prioritných kritérií hodnotenia kľúčových výsledkov a nástrojov na ich dosiahnutie pri definitívnom oceňovaní kvality poskytovanej zdravotnej starostlivosti.
3) S cieľom vytvoriť vhodné podmienky pre budovanie systémov manažérstva kvality zdravotníckych zariadení - prehodnotiť podiel finančných prostriedkov z HDP do zdravotníctva tak, aby:
•	kapitálové investície pomohli do 1. 1. 2007 zmeniť súčasnú veľmi nízku priemernú hodnotu vybavenosti ZZ prístrojovou technikou na hodnotu porovnateľnú s vybavenosťou ZZ v štátoch EU;
•	mohla byť realizovaná účinná motivácia pracovníkov ZZ na vysokú kvalitu výsledkov ZS podľa jasne systémovo stanovených kritérií;
•	informačné systémy ZZ boli v celoštátnom meradle koordinované, vzájomne kompatibilné a aby umožňovali vzájomnú, efektívnu komunikáciu vrátane spoľahlivej ochrany osobných údajov.
•	Pracovná skupina SSK Národný informačný systém kvality
V ďalšom období má SSK v úmysle rozširovať aktivity v oblasti marketingu NISK, ktoré budú orientované predovšetkým na propagáciu v rôznych médiách, na zhodnocovanie výstupov z NISK, na užšie zapojenie zdrojov údajov do spolupráce na rozvoji NISK. Potenciál zlepšovania vidíme v zaktivizovaní diskusného fóra, i v rozšírení systému odkazov na NISK formou prilinkovania NISK na iné web-stránky.
Služby NISK budú rozšírené o projekt „Infocentrum kvality“, kde budú mať záujemcovia predovšetkým z laickej verejnosti možnosť oboznámiť sa bližšie s jednotlivými okruhmi kvality. Zavedenie tejto služby je reakciou na mnohé otázky zo strany návštevníkov NISK. SSK plánuje taktiež vytvoriť a využívať systém zasielania informácií preddefinovaným skupinám záujemcov a sprostredkovanie informácií z NISK prostredníctvom diferencovaného prístupu. Na žiadosť návštevníkov NISK bude poskytovaná služba inzercie, ktorá bude zahrnovať ponuku pracovných príležitostí s oblasti kvality, ponuky pre certifikačné a poradenské organizácie, ponuka školení a podobne. 
Trvalými úlohami sú zabezpečené verifikácie a pravidelné obnovy údajov v databázach NISK, realizovanie prieskumu spokojnosti a zistenia požiadaviek návštevníkov NISK. Pracovníci, zodpovední za rozvoj a udržiavanie NISK sa budú taktiež zapájať do prípravy projektu „Barometer kvality SR“ a pripravia podmienky na uskutočnenie projektu „Kvalita prostredníctvom e-learningu“.
•	Pracovná skupina SSK pre školstvo
Priorita 1
Iniciovať implementáciu SMK vo vzdelávacích inštitúciách. Zabezpečiť napr. prostredníctvom modifikovaného modelu EFQM pre oblasť vzdelávania:
-	kvalitu vzdelávacieho procesu,
-	kompatibilitu vzdelávacích procesov s najvyspelejšími krajinami EÚ,
-	dostupnosť a rovnosť prístupu ku vzdelávaniu
Priorita 2
Aktivity v oblasti vzdelávania a školstva:
•	Zohľadnenie požiadaviek certifikácie SMK a modelu výnimočnosti vzdelávacích inštitúcií do procesu ich akreditácie (zákon o VŠ 131/2002 Z. z. a zákon o ďalšom vzdelávaní 386/1997 Z. z.);
•	Podpora a motivovanie tvorby SMK na základných, stredných školách a VŠ s cieľom zabezpečenia kvality a efektivity vzdelávacieho procesu;
•	Podpora rozšírenia systémov kvality na VŠ aj na oblasť výskumu, a tým zabezpečiť akceptáciu ich SMK pri akreditácii študijných programov
Implementácia a audit systémov kvality vo vzdelávacích inštitúciách, ktoré vznikli, resp. boli vytvorene v zmysle platnej legislatívy na Slovensku (Zákon o vysokých školách č. 131/2002 Z. z., č. 89/1984 Z. z., č. 171/1990 Z. z.– základné, učňovské, stredné, stredné odborné a vysoké školy). Riešenie tejto úlohy si okrem iného vyžaduje zabezpečiť:
-	formovanie metodológie, metód a prostriedkov pre podporu implementácie a auditu systémov kvality vo vzdelávacích inštitúciách,
-	prípravu a zabezpečenie odbornej prípravy a výcviku pre kompetentných pracovníkov vzdelávacích inštitúcii,
-	príprava a školenie pre interných a externých audítorov,
-	formovanie a zabezpečenie motivácie vzdelávacích inštitúcii k získaniu certifikácie ich systémov kvality. 
Podobné aktivity je potrebné doporučiť aj v oblasti komerčných vzdelávacích inštitúcií a vzdelávania v rámci tretieho, resp. nevládneho sektora. Systémy kvality by mali byť nevyhnutnou súčasťou overovania spôsobilosti týchto inštitúcií.
Aktivity:
•	Vytvoriť metodickú skupinu pre implementáciu systémov manažérstva kvality (SMK) vo vzdelávaní 
•	Pripraviť metodický materiál pre implementáciu systémov kvality pre školstvo a ostane vzdelávacie inštitúcie 
•	Implementačné a výcvikové semináre, resp. inštruktáže 
•	Audit (interný) implementovaných systémov – posúdenie možnosti certifikácie, úpravy systémov a pod.
Priorita 3
Zvyšovanie povedomia v oblasti výchovy a vzdelávania 
a)	Prostredníctvom výchovy a vzdelávania vytvoriť prostredie, v ktorom je kvalita vyžadovaná a presadzovaná ako prirodzená súčasť života spoločnosti (napr. použitím Barometra kvality);
b)	Iniciovanie prípravy a pravidelnej aktualizácie obsahu vzdelávania v oblasti kvality na ZŠ, SŠ a učňovských strediskách;
c)	Zabezpečenie dodržiavania harmonizovaných schém ako podkladu pre tvorbu štandardizovanej formy inštitucionálneho celoživotného vzdelávania v oblasti kvality a v príbuzných odboroch;
d)	Zosúladenie študijných programov v oblasti kvality na vysokých školách;
Podpora pre vytváranie a poskytovanie vzdelávania a výcviku v oblasti „Integrovaného manažmentu“. Integrácia a synergia systémov kvality so systémami ochrany životného prostredia, bezpečnosti a ochrane zdravia (spolu s manažmentom rizík), vytvára novú dimenziu najmä z pohľadu zabezpečenia trvalo udržateľného rozvoja spoločnosti. Vzdelávanie v tejto oblasti vytvára priestor pre formovanie ucelenejšieho povedomia občanov o „kvalite života“. Riešenie tejto úlohy si okrem iného vyžaduje:
-	vytvorenie celoštátnej harmonizovanej schémy a osnovy vzdelávania v oblasti integrovaného manažmentu,
-	vytvorenie vzorových študijných programov pre oblasť vysokoškolského vzdelávania, a ďalšieho vzdelávania (v zmysle Zákona o ďalšom vzdelávaní Z. z. č.386/1997),
-	akreditovať a realizovať pilotné realizácie programov integrovaného vzdelávania ako v oblasti vysokoškolského, tak aj ďalšieho vzdelávania,
-	harmonizované osnovy v oblasti integrovaného manažmentu umožnia upraviť náplň a rozsah učiva pre adekvátne vzdelávanie na základných, stredných a odborných školách,
-	organizačne a motivačne podporiť riešenie úlohy najmä prostredníctvom účelových projektov, seminárov, konferencií a mediálnej propagácie.
Podpora konceptu integrovaného manažmentu v rámci Národného programu kvality, SR vytvára priestor pre účinnú spoluprácu rôznych profesijných a spoločenských organizácií na Slovensku (i v zahraničí) pôsobiacich v oblastiach, ako napr. produktivita, právo, ochrana životného prostredia, informatika, údržba, zdravotníctvo a pod.
a)	Iniciovanie tvorby projektov na podporu transferu skúseností z praxe v oblasti kvality pre učiteľov a študentov vysokých a stredných škôl;
b)	Iniciovať metodické usmerňovanie v jednotlivých rezortoch pre lektorov podnikových vzdelávaní s cieľom verifikácie ich odborných znalostí, napr. formou personálnej certifikácie.
Aktivity:
V rámci pracovných seminárov (worshopov) zabezpečovať:
•	analýzu stavu a rozsahu výučby v oblasti kvality na ZŠ, SŠ, SOŠ a UŠ, zhodnotiť a navrhnúť úpravu resp. aktualizáciu učiva 
•	analýzu učebných osnov študijných programov, resp. „korpusov“ pre špecializovanú výučbu v oblasti kvality s väzbou na integrované manažérstvo. Zhodnotiť analýzu a doporučiť zosúladenie osnov, resp. upresnenie „korpusov“ a pod. 
•	navrhnúť systém/spôsob pre motiváciu a zabezpečenie/podporu spolupráce školstva s praxou 
•	navrhnúť inicializovať novelu Zákona o ďalšom vzdelávaní, aby lektori v ďalšom vzdelávaní (aj podnikovom) mali pre akreditáciu doložené personálne certifikáty v tých odboroch, kde to platné normy doporučujú (kvalita, bezpečnosť a pod.) 
Podpora súťaživosti v oblasti kvality a IMS:
a)	Vytvorenie predpokladov na materiálne zabezpečenie a motivačnú podporu súťaží v oblasti kvality, resp. IMS s cieľom prezentácie nových myšlienok a výmeny najlepších skúseností z praxe:
-	formovaných v rezorte školstva – národná súťaž študentských odborných, výskumných a diplomových prác pod odbornou garanciou SSK
Aktivity:
•	Štandardizovať pravidlá, organizáciu, náplň/zameranie a financovanie súťaže ako pre vysokoškolákov, tak aj pre stredné školstvo. Získať garantov pre súťaže (okrem SSK).
Rozvoj informačného systému kvality:
a)	Rozširovanie aktivít v oblasti marketingu NISK a na zhodnocovanie výstupov z NISK i v rozšírenie systému odkazov na NISK formou prilinkovania NISK na iné web-stránky;
b)	Aktivizovanie diskusného fóra na aktuálne témy;
c)	Vytvorenie a sprístupnenie „Infocentra kvality“;
d)	Iniciovanie projektu „Barometer kvality SR“;
e)	Príprava podmienok na uskutočnenie projektu „Kvalita prostredníctvom e-learningu“.
Aktivity:
•	Vytvoriť podmienky pre využitie „študentských“ aktivít pre podporu rozvoja, prevádzky a údržby NISK.
•	Preskúmať a vyhodnotiť domáce a zahraničné zdroje pre zabezpečenie projektu „Kvalita prostredníctvom e-learningu“.
•	Pripraviť návrh(y) projektu „Kvalita prostredníctvom e-learningu“ a zabezpečiť jeho realizáciu.
Priorita 4
4.1	Podpora prístupu k európskym projektom podporujúcich rozvoj kvality - vytvárať podmienky pre prípravu a realizáciu projektov v oblastí priorít NPK SR, ktoré využívajú zdroje z rámcových projektov a ostatných grantových, inovačných a tendrových zdrojov EÚ;
4.2	Spolupráca s domácimi a zahraničnými partnerskými organizáciami;
4.3	V súlade so svetovými trendmi formulovať priority zamerané na výskum a vývoj v oblasti rozvoja systémov kvality, resp. IMS v štátnych rozvojových programoch VaV, v grantových agentúrach (VEGA, KEGA) a v štátnych rozvojových programoch.
Aktivity:
•	Vytvoriť pracovnú skupinu pre sledovanie, zhodnocovanie a konzultácie v oblasti získavania a využívania domácich a zahraničných zdrojov pre podporu rozvojových programov v oblasti kvality, resp. IMS.
•	Inicializovať vytvorenie informačného kanálu pre formulovanie (s úrovne vedenia SSK) a posudzovanie národných priorít (korelujúcich s adekvátnymi prioritami EU) pre výskumu, vývoja, inovácii a rozvoja v oblasti kvality resp. IMS. Presadzovať riešenie schválených priorít (a ich cieľov) v rámci národných grandov a programov výskumu.
•	Pracovná skupina SSK pre TQM

1.	Podpora rozvoja Integrovaných manažérskych systémov
-	príprava podkladov zjednodušujúcich prístupy k integrácii QMS, EMS a systémov BOZP vo forme návodov, 
-	školiace programy z oblasti prístupov k budovaniu IMS,
-	podpora EMAS certifikovaných spoločností v spolupráci s MŽP, spolupráca na ratingu alebo cene národného významu v environmentálnej oblasti.
2.	Podpora a rozvoj Best practice metodík v rámci firiem hlavne v oblasti malého a stredného podnikania
-	zavedenie ratingu spoločností pôsobiacich v SR zameraného na oblasť systémov manažérstva kvality a iných systémov, ako aj na Best practice,
-	certifikácia personálu, zavedenie databázy špecialistov pre špecifické oblasti,
-	zameranie jednej akcie v roku /Q-Profes/ na oblasť zdieľania poznatkov Best practice v rôznych oblastiach pôsobenia spoločností a organizácií pôsobiacich v SR i mimo územia SR,
-	organizácia Best practice akcií v spolupráci so špičkovými spoločnosťami pôsobiacimi v SR.
3.	Zvyšovanie povedomia širokej verejnosti o kvalite ako systémovom prvku a o príspevku budovania QMS ku kvalite života spoločnosti
-	publikačná činnosť v domácich odborných i ostatných periodikách, zapojenie sa do osvetovej činnosti formou účasti na verejných diskusiách a publikovaním príspevkov smerovaných aj na širšiu verejnosť,
-	podpora aktivít spojených so zavádzaním QMS, EMS a systémov bezpečnosti práce v spoločnostiach pôsobiacich v SR,
-	organizovanie domácich podujatí zameraných na súťaživosť (napr. NCSRK, TOP 10 QM, súťaž pre študentov VŠ a SŠ...),
-	spolupráca s rezortom školstva na aktívnej práci so študentmi a akademickou obcou, organizácia školských dní kvality spojených s aktívnou propagáciou kvality života v nadväznosti na manažérstvo kvality,
-	spracovávanie znaleckých posudkov a expertných vyjadrení s cieľom reflektovania dosahov legislatívnych zmien na systémy manažérstva kvality v organizáciách pôsobiacich v SR,
-	budovanie oblasti vodcovstva na silných osobnostiach spojených so silným dôrazom na budovanie systémov manažérstva.
4.	Medzinárodné aktivity v oblasti štátnej a verejnej správy, ako aj v podnikateľskej sfére, oblasti technickej normalizácie a skúšobníctva
-	publikačná činnosť v zahraničných odborných periodikách, účasť na medzinárodných konferenciách, organizácia medzinárodných podujatí na území SR,
-	aktívna spoluúčasť na príprave medzinárodne uznávaných dokumentov, ako sú dohody, zmluvy, normy ISO a podobne.
5.	Štátna a verejná správa
-	zavedenie a rozvoj samohodnotiaceho modelu CAF do oblasti štátnej a verejnej sféry, pravidelné vyhodnocovanie výsledkov a ich zverejňovanie s cieľom benchmarkingu,
-	podpora účasti organizácií štátnej a verejnej správy v NCSRK,
-	podpora a aktívny prístup k zavádzaniu a prípadnej certifikácii systémov manažérstva kvality v organizáciách štátnej a verejnej správy.
6.	Sektorová orientácia na rozvoj systémov manažérstva
-	aktívna spolupráca s oblasťou automobilového priemyslu, hlavne v oblasti uplatňovania metodík Best practice,
-	podpora budovania benchmarkingových centier pri rezortných a odvetvových strediskách,
-	podpora firemných dní kvality,
-	organizácia prieskumov potrieb a požiadaviek podnikateľskej sféry s cieľom flexibilného prispôsobenia akcií (konferencií a vzdelávania) potrebám sektorov,
-	podpora oblasti cestovného ruchu aktívnym prezentovaním systematických prístupov zo zahraničia, ako aj v rámci SR, organizácia špecializovaných workshopov a seminárov pre potreby tohto rezortu, a to aj v spolupráci s MH SR,
-	špecializované podujatia zamerané na výrobkovú certifikáciu, napr. v oblasti stavebníctva alebo potravinárstva.
7.	Aktívna účasť na aktivitách EOQ a EFQM a iných
-	účasť posudzovateľov zo SR na EQA,
-	podpora účasti organizácií pôsobiacich v SR na EQA,
-	podpora rozvoja aktivít v oblasti 6Sigma, podpora prípravy špecialistov 6Sigma formou vzdelávania, konferencií a prezentácie Best practice projektov, a to aj v oblasti štátnej a verejnej správy.
•	Pracovná skupina SSK pre kvalitu softvéru
1.	Pripravovať a šíriť informácie a taktiež skúsenosti o používaní softvéru, určeného na podporu systémov manažérstva kvality, prípadne integrovaných manažérskych systémov (ďalej „INS“) na základe hodnotení samotného SW a výsledkov jeho použitia v organizáciách SR a v zahraničí.
2.	Uskutočňovať vzdelávanie o prínosoch používania kvalitného SW pre podporu manažérskych systémov a o spôsoboch jeho výberu a implementácie.
3.	Pri zavedení vzdelávania o kvalite (IMS) metodicky a technologicky pomáhať organizáciám a inštitúciám (školstvo nevynímajúc) pri vytváraní a implementácii kvalitných e–Learning materiálov: WBT (Web Base Training) a CBT (Computer Base Training), ktoré sú moderným a najlacnejším spôsobom vzdelávania veľkého počtu užívateľov IT.
4.	Metodicky a technologicky pomáhať organizáciám a inštitúciám pri zavedení kvalitného SW, určeného na podporu celkového systému vzdelávania a prípravy pre výkon práce pomocou IT (e-Education). 
5.	S cieľom zvýšenia povedomia kvality sprostredkovávať metodickú pomoc pri optimálnom publikovaní informácií spojených s kvalitou na Web stránkach rezortov a pri prepojení týchto informácií s Web stránkou NISK.
6.	Vytvoriť metodické predpoklady a technologickú možnosť uskutočnenia samohodnotení v organizáciách a inštitúciách (CAF, súťaž Národná cena SR za kvalitu) pomocou špecializovaného SW nástroja. Medzi iným, tým bude zabezpečená možnosť uskutočnenia benchmarkingu medzi podobnými subjektmi a taktiež prenášania skúseností medzi subjektmi, zúčastnenými v procesoch samohodnotenia. 
•	Slovenská akadémia vied

Do roku 2002 akreditácia pracovísk SAV prebiehala podľa interných smerníc a predpisov Akreditačnej komisie SAV menovanej Predsedníctvom. SAV. V roku 2002 bol schválený zákon o SAV 133/2002, ktorý ukladá Predsedníctvu SAV zabezpečovať pravidelné hodnotenie organizácií SAV ( paragraf 10, odsek 5 písmeno d).
Akreditácia ústavov a laboratórií zatiaľ neprebiehala podľa normy ISO 17025 a manažérstva kvality podľa normy ISO 9001:2000. Pracovníci SAV boli o týchto systémoch predbežne informovaní.

Pre budúce obdobie sa zabezpečí:
-	Zvýšená informovanosť pracovníkov SAV o systéme manažérstva kvality STN EN ISO 9001: 2001 s cieľom jeho uplatnenia pri riadení pracovísk SAV (seminár 1xročne).
-	Zvýšenie informovanosti o postupoch pri akreditácii laboratórií podľa STN ISO_IEC 17025 (seminár 1x ročne).
-	V rámci finančných možností uskutočniť akreditáciu laboratórií, ktorý toto hodnotenie potrebujú pre svoju vnútroštátnu prípadne medzinárodnú činnosť.
-	Poriadať prednášky týkajúce sa problematiky akreditácie podľa ISO 17025 pre vedúcich vedeckých organizácií v SAV. Cieľom týchto prednášok je vysvetlenie potreby tohto typu akreditácie a jej výhodnosť pre organizáciu práce v ústavoch po vstupe SR do EU.
•	Národná agentúra pre rozvoj malého a stredného podnikania
1.	Podporovať konkurencieschopnosť slovenských MSP v súvislosti s pôsobením na jednotnom trhu Európskej únie najmä zvyšovaním kvality výrobkov služieb a inováciou technológií. Na financovanie týchto aktivít využívať štrukturálne fondy EU a štátne podporné programy.
2.	V spolupráci s MH SR pokračovať v realizácii grantových programov na implementáciu systémov manažérstva kvality v malých a stredných podnikoch a transfer technológií.
3.	Podporovať zavádzanie systémov manažérstva kvality v inštitúciách zameraných na poskytovanie poradenských služieb a vzdelávania pre MSP v jednotlivých regiónoch Slovenska, najmä regionálnych poradenských a informačných centier a podnikateľských a inovačných centier, ktoré tvoria inštitucionálnu podpornú sieť NARMSP.
•	Slovenská obchodná a priemyselná komora
Aktivity SOPK v rámci Národného programu kvality na roky 2004 – 2008 sú determinované funkciami komory zo zákona č. 9/1992 v znení neskorších predpisov. Vzhľadom na predpokladané členstvo SR v EÚ sa zmení však ich obsah tak, aby podnikateľské subjekty sa prispôsobili a uplatnili na jednom trhu EÚ. Aktivity budú smerované do nasledovných oblastí:
1) Semináre a školenia
Obsah seminárov a školení bude podstatne viac zameraný na informovanie podnikateľskej sféry o smerniciach a direktívach EÚ, ktorými sa reguluje podnikanie na spoločnom trhu, ale aj možnosť ochrany slovenského trhu.
Druhou oblasťou, na ktorú budú semináre a školenia zamerané je informovanie o vnútorných legislatívnych normách, ktorými sa bude regulovať podnikanie.
2) Publikačná a edičná činnosť
Publikačná činnosť v rámci printových a elektronických médií, ktorými disponuje komora (Spravodaj SOPK a jeho elektronická forma, príloha SOPK v denníkoch, internetová stránka komory), bude zameraná na:
-	prinášanie článkov, ktoré budú informovať o nových legislatívnych normách regulujúcich podnikanie, ich použití, ale aj povinnostiach, ktoré prinášajú pre podnikateľskú sféru,
-	informácie o programoch a produktoch bánk a poisťovní v prospech rozvoja podnikateľských aktivít,
-	možnosti rozširovania obchodných kontaktov a spoločných podnikateľských zámerov, ktoré by mohli priniesť zvýšenú kvalitu podnikateľských aktivít a vyššiu konkurenčnú schopnosť našej produkcie.
V edičnej činnosti sa zameriame na vydávanie publikácií pôvodných i prekladov medzinárodných inštitúcií (Medzinárodná obchodná komora, Eurochambers, EÚ, WTO), ktoré dajú možnosť skvalitniť podnikateľské aktivity na zahraničnom aj domácom trhu, vrátane publikovania smerníc a direktív EÚ.
3) Účasť na výstavách, obchodné misie SOPK sa bude snažiť:
-	aj za pomoci decíznych orgánov organizovať účasť podnikateľských subjektov na oficiálnych zastúpeniach SR na vybraných výstavách a na ďalších výstavách doma aj v zahraničí.
-	organizovať obchodné misie do a zo zahraničia s cieľom nadväzovania a skvalitnenia obchodných vzťahov,
-	pravidelne vydávať katalóg výstav v SR a informovať o výstavách v zahraničí (zahraničné výstavné katalógy, publikovanie informácií o konkrétnych výstavách a termínoch ich konania).
4) Poradenstvo, participácia na hospodárskej politike
V tejto oblasti, ktorá v budúcnosti by sa mala stať jednou z nosných aktivít komory, sa zameriame na:
-	činnosť Euroklubov pri jednotlivých Regionálnych komorách SOPK (RK SOPK), kde formou diskusných stolov manažmentov hospodárskych subjektov, expertov SOPK, štátnej správy a medzinárodných inštitúcií sa budú hľadať možnosti skvalitnenia:
a)	uplatnenia sa na domácom a zahraničnom trhu,
b)	rozvoja regiónov v spolupráci aj s orgánmi VÚC,
c)	hospodárskej politiky a podnikateľského prostredia.
-	poradenstvo všeobecné i konkrétnym hospodárskym subjektom zamerané na skvalitnenie hospodárskych a obchodných zmlúv s domácimi i zahraničnými partnermi,
-	poradenstvo o možnostiach čerpania zdrojov z jednotlivých programov štátnej pomoci ako aj zo štrukturálnych fondov EÚ,
-	poradenstvo pri spracovaní a obsahu projektov zameraných na čerpanie zdrojov z programov štátnej pomoci a štrukturálnych fondov EÚ,
-	navrhovanie konkrétnych východísk a riešení sociálno-ekonomických problémov spoločností pri tvorbe jednotlivých koncepcií, čiastkových politík a hospodárskej politiky ako celku z pohľadu potrieb podnikateľskej sféry a formovania podnikateľského prostredia,
-	skvalitnenie etických vzťahov v podnikaní.
V tomto smere SOPK bude ďalej rozvíjať a zabezpečovať súťaž „Veľká cena SOPK“, pričom pozornosť každoročne bude venovaná aj skvalitneniu hodnotiacich kritérií podľa vývinu podnikateľského prostredia a vzťahov.
Predkladaný návrh aktivít SOPK v rámci Národného programu kvality na roky 2004 – 2008 je rámcový a tento bude ročne usmerňovaný v Plánoch aktivít na príslušný rok podľa potrieb podnikateľskej sféry. Plán aktivít ročne schvaľuje Zhromaždenie delegátov SOPK.
•	ZSVTS
1.	Dosiahnutie vzájomného uznávania akreditácie a certifikácie vykonanej SNAS a akreditačnými orgánmi krajín EÚ pre systémy kvality,
2.	Zavedenie akreditácie výskumných a vývojových laboratórií a certifikácie organizácií a pracovísk výskumu a vývoja podľa systémov kvality.
3.	Zriadenie regionálnych poradenských a informačných kancelárií (centier) pre malých a stredných podnikateľov v DT so zameraním na problematiku zapojenia sa do rozvojových programov SR a EÚ a na oblasť kvality výrobkov a služieb, na oblasť kvality riadenia a na oblasť tvorby a ochrany životného prostredia.
4.	Presadzovaním členov ZSVTS do profesijných orgánov EÚ (komisie, združenia) s cieľom získať priame informácie o riešení rozvojových zámerov s možnosťou aplikácie v SR.
5.	Podieľaním sa na propagácii slovenských výrobkov a ich oceňovaní tým, že ZSVTS každoročne udelí vyznamenanie tvorcom progresívnych výrobkov a služieb.
6.	Každoročným oceňovaním propagátorov vedy a techniky.
7.	Zvyšovaním úsilia o vytváranie medzinárodných vedecko-technických projektov a koordinovaním spolupráce členov ZSVTS a zahraničných partnerov pri ich realizácii.
8.	Prehlbovaním spolupráce ZSVTS a odborných spoločností s nadnárodnými európskymi a celosvetovými inžinierskymi zväzmi: RCC, FEANI, WFEO, ako aj s ďalšími medzinárodnými nevládnymi organizáciami a ich členmi.
•	Nadácia Slovak Gold
Hlavnou činnosťou je zabezpečovanie prác odborných hodnotiteľských komisií systému Slovak Gold pre certifikáciu výrobkov, služieb a produktov tvorivej činnosti, ktorý nadácia vybudovala na základe svojich dlhoročných skúseností. V tomto rámci ide najmä o zhromažďovanie relevantných podkladov pre prácu komisií, t.j. certifikátov, vyhlásení o zhode, skúšobných protokolov, osvedčení o hygienickej či zdravotnej neškodnosti ako aj vzoriek výrobkov, rôznych odborných posudkov, stanovísk spokojnosti odberateľov a expertíz kompetentných subjektov. To všetko je nevyhnutné pre technickú prípravu zasadnutia odbornej hodnotiteľskej komisie. Priebeh samotného zasadnutia (prípadne aj druhého) sa zápisnične podchytí aj s konečným kladným či záporným vyjadrením komisie.
Termíny: Komisie pracujú priebežne, v každom roku počítame so zasadnutím do 45 odborných hodnotiteľských komisií.
Materiály všetkých produktov s kladným odporúčaním komisií idú do Prezídia Nadácie Slovak Gold, ktoré rozhoduje o udelení Certifikátu Slovak Gold. Vyžaduje si to prípravu podkladov a aj vzoriek prerokúvaných produktov.
Termíny: Prezídium sa schádza 3-4 krát do roka, podľa dostatočného počtu produktov, ktoré prešli komisiami s kladným výsledkom.
Slávnostné odovzdávania Certifikátov Slovak Gold verejne popularizujú produkty nadštandardnej kvality a ich predaj. Sú významnými spoločenskými akciami celoštátneho rozmeru. Tešia sa pozornosti prominentov, médií, odborníkov i laickej verejnosti. Plánujeme ich maximálne tri ročne, čiže v rokoch 2004-2008 by sme mali absolvovať 34. – 45. slávnostné odovzdávanie certifikátov Slovak Gold.
Termíny: Každý rok podľa potreby
Televízny Galavečer Slovak Gold organizujeme ako fórum pre verejné odovzdanie najvýznamnejších cien za kvalitu výrobku v SR – Grand Prix Slovak Gold za predchádzajúci rok (trom držiteľom), ako aj ceny pre laureáta Slovak Gold. Počas doterajších deviatich Galavečerov sme udelili 27 Grand Prix a 9 Laureátov. Počas nasledujúcich štyroch rokov by sme mali odovzdať Grand Prix ďalším 16 výrobkom a titul laureáta štyrom osobnostiam.
Termíny: Každoročne v apríli
Veľká cena Slovenské zlato slúži na podporu zvyšovania kultúrnosti, kvality a etiky podnikateľského prostredia v SR. Nadácia ju udeľuje od roku 2001 trom firmám a jednému manažérovi. V rokoch 2004-2008 teda plánujeme odovzdať túto cenu štyrikrát. 
Termíny: Každoročne v júni (pri príležitosti výročia vzniku nadácie)
Výstavy Kvalita (1995-2002) slúžia na podporu predaja domácich produktov a sú prehliadkou vysokej kvality slovenskej produkcie. Prvých sedem ročníkov sa uskutočnilo v Bratislave, ostatné dva na výstavisku Agrokomplexu v Nitre. V nadchádzajúcich štyroch rokoch by mali byť štyri takéto výstavy.
Termíny: Každoročne v marci/apríli
Odborné semináre organizuje nadácia predovšetkým pre výrobcov, ktorých produkty sú certifikované v systéme Slovak Gold. Hlavným cieľom týchto akcií je bližšie oboznamovať výrobcov s problematikou kvality a súvisiacimi témami, ale tiež s aktuálnymi ekonomickými, národohospodárskymi a odbornými otázkami. Organizujeme dva semináre do roka.
Termíny: Každoročne v máji/júni a novembri/decembri 
•	Zväz hotelov a reštaurácii SR
1.	Podporovať a zavádzať do praxe systém HACCP v čo najkratšej dobe a v čo najširšom okruhu členov zväzu.
2.	V ponuke hotelových a reštauračných zariadení presadzovať trendy zdravej výživy, používanie kvalitných a certifikovaných potravín a nápojov.
3.	Pôsobiť na členov, aby v čo najširšej miere uplatňovali v prevádzkach princípy a úlohy zabezpečujúce BOZP.
4.	Pokračovať v organizovaní, propagácii a zabezpečovaní súťaží o najlepší hotel a reštauráciu roka s dôrazom na skvalitňovanie prostredia pre hostí (Zelený program), ako aj neustáleho zvyšovania kvality poskytovaných služieb.
5.	Spolupracovať s medzinárodnou organizáciou hotelov a reštaurácii IHRA na aproximácii štandardov kvality v hotelových a reštauračných službách, prípadne certifikácii týchto služieb. Podporovať vstup zahraničných hotelových sietí na nás trh, ktoré prinesú novú podnikovú kultúru, nový motivačný systém, ekonomický pohľad na cenu služieb a celkové skvalitnenie služieb cestovného ruchu.
6.	Zvyšovať kvalitu riadenia podnikov organizovaním vzdelávacích seminárov pre pracovníkov všetkých úrovní riadenia. Taktiež vštepovanie etiky podnikania v 21.storočí, dodržiavaním Etického kódexu hoteliera.
•	Slovenský metrologický ústav
1.	Certifikácia systému manažérstva kvality podľa STN EN ISO 9001:2001 a jeho systematické zlepšovanie.
2.	Akreditácia laboratórií podľa STN ISO/IEC 17025 a systematické udržiavanie ich úrovne.
3.	Systematické pôsobenie v medzinárodných regionálnych organizáciách EUROMET a COOMET s cieľom dosiahnuť preukazovanie dôveryhodnosti metrologických služieb a akreditácie laboratórií.
4.	Organizovanie opakovaných medzinárodných Fór kvality s cieľom propagácie skúseností o jeho fungovaní v metrologických organizáciách.
5.	Organizácia vzdelávacích podujatí so zameraním na Kvalitu metrologických služieb.
6.	Prednášanie na rozličných domácich a zahraničných podujatiach zameraných na systémy manažérstva kvality a kvalitu práce. 
•	
Prezídium Rady Národného programu kvality SR
1.	Pre lepšiu informovanosť občanov o problematike kvality na pracoviskách rôznych oblastí a zvyšovanie povedomia kvality zvážiť zvýšenie propagácie aj v neodborných periodikách a elektronických médiách, prípadne zavedenie vzdelávacej relácie v STV, vydanie periodickej prílohy v mienkotvornom denníku alebo formou e-learningu.
2.	Vydať publikáciu výkladov princípov TQM, EFQM a ďalších perspektívnych modelov s uvedením príkladov praktických skúseností firiem využívajúcich tieto systémy.
3.	Dokončiť previerku STN, ktorá sa začala v roku 2002 s cieľom vyradiť zastarané a neperspektívne normy a harmonizovať ich s normami EÚ.
4.	Organizovať vzdelávacie podujatia pre expertov pôsobiacich v riadení kvality so zameraním na previazanosť systémy kvality na ekonomiku firmy a jej konkurencieschopnosť. Prezentovať skúsenosti vynikajúcich zahraničných a domácich firiem.
5.	Pružne informovať odbornú verejnosť o trendoch vývoja v oblasti manažérstva kvality vo svete. Získavať a šíriť viac informácií zo sveta, EÚ o skúsenostiach z riadenia kvality v špecializovaných oblastiach.
6.	Zavádzať aj iné formy motivačných súťaží pre firmy so zavedeným TQM.
7.	Zvážiť zriadenie stáleho poradenského tímu zloženého z manažérov kvality pre operatívnejší prenos informácií o skúsenostiach s manažérstvom kvality vo firmách.